༄༅། །རྡོ་རྗེའི་མགུར་དད་ལྡན་ཐར་བར་འཁྲིད་པའི་ཤིང་རྟ་ཞེས་བྱ་བ་བཞུགས་སོ། །

༄༅། །ན་མོ་གུ་རུ། འོད་དཔག་མེད་མགོན་ཞྭ་དམར་ཅོད་པན་འཛིན། །བྱང་ཆུབ་སེམས་དཔའ་རྒྱལ་བ་མ་ཕམ་པ། །ང་ཡི་སྐྱབས་གཅིག་ཆོས་ཀྱི་དབང་ཕྱུག་ལ། །མི་ཕྱེད་དད་པས་སྙིང་ནས་ཕྱག་བགྱི་འོ། །ཁྱོད་ཀྱི་བརྩེ་བའི་ཐུགས་རྗེས་རྗེས་བཟུང་ནས། །ཅི་སླད་ང་ནི་དུས་འདིར་བཏང་སྙོམས་སུ། །བོར་བའི་གནས་སྐབས་འདི་འདྲ་ཅི་ལྟར་ཕོད། །ཐུགས་རྗེས་ད་གཟིགས་ཆོས་ཀྱི་དབང་ཕྱུག་ཀྱེ། །ཨ་ཡི་རིགས་ཅན་གསུམ་གྱི་གདུལ་བྱ་ཡི། །ནང་ནས་སྨོན་ལམ་འབྲེལ་བ་བཟང་ཚོགས་ཀྱི། །ཁོ་བོ་མ་གཏོགས་བསམ་རྒྱུ་མེད་པ་རྣམས། །ཚུར་ཤོག་ཚུར་ཤོག་དཔལ་ལྷན་བླ་མ་ཡི། །བརྩེ་བས་བསྐྱངས་པའི་བུ་རྣམས་ད་ཚུར་ཤོག །ད་ལྟ་དལ་འབྱོར་དང་ལྡན་རྙེད་དཀའ་བའི། །ངེས་དོན་ནོར་བུ་དགོས་འདོད་ཀུན་འབྱུང་བ། །འབད་པ་མེད་པར་བླ་མས་དུས་འདི་རུ། །ཡུ་བུའི་ལག་ཏུ་བྱིན་ན་དེ་ལས་ཅི། །ད་དུང་འཆིང་བུའི་དུམ་བུས་ཅི་ཞིག་བྱེད། །ད་ལྟ་འདུ་འཛིའི་དབང་དུ་བག་ཕབ་ནས། །གཏམ་གྲགས་པ་འཁོར་འབངས་སྐྱོང་བ་ཡི། །ཚེ་འདི་ཡི་བྱ་བའི་མདུན་གྲོས་མཁན། །འཁོར་བ་རུ་ཡང་ཡང་རང་གཞན་ཀུན། །ཐོག་མེད་ཀྱི་དུས་ནས་དམྱལ་ཐག་བཅད། །དེ་བཅད་ཀྱང་རྩི་ལ་སྦྲང་མ་བཞིན། །འཁྲུལ་པ་འདིས་ད་དུང་བསླུ་བ་འདྲ། །མི་རྟག་མི་རྟག་འདུས་བྱས་རྣམས་མི་རྟག །སྒྱུ་མ་མཁན་གྱི་སྒྱུ་མ་ཇི་ལྟ་བུར། །སྒྱུ་ལུས་མི་རྟག་ངེས་པར་འཇིག་པ་ཉིད། །ཞག་རེ་སོང་བས་འཆི་དང་ཉེ་བར་གདའ། །བཟང་ངན་གྱི་གདག་གཞི་མང་བ་དང༌། །ཚུལ་ཆོས་ངོ་བསྲུང་གི་བསླུ་བྲིད་དང༌། །རང་སྣང་མ་དག་པའི་ཀུན་སློང་དང༌། །རྣམ་རྟོག་འདིས་ད་རུང་བསླུ་བ་འདྲ། །མ་ཡེངས་མ་ཡེངས་བྱ་ར་གྱིས། །དུས་དེ་རིང་ནས་རི་སུལ་ཤིང་དྲུང་དང༌། །ངེས་མེད་བས་མཐའི་གནས་མལ་བསྟེན། །དུས་དེ་རིང་ནས་ཁ་ཟས་བསོད་སྙོམས་དང༌། །གོས་ཕྱག་དར་ཁྲོད་ཀྱི་ངན་ངོན་ཙམ། །ཆོག་ཤེས་ཀྱི་འཚོ་ཆས་དེ་ཀས་ཆོག །རྒྱལ་ཁམས་ཕྱོགས་མེད་འགྲིམ་དུས་སུ། །ཆོས་བརྒྱད་རྣམ་གཡེང་བྱིས་པ་ཡི། །ཉེས་པའི་དྲི་མས་མ་གོས་པ། །རྡུལ་གྱི་ནང་དུ་དངུལ་ཆུ་བཞིན། །མ་རྒན་རྣམས་སྨྱོ་ཚབས་ཆེ་བ་དང༌། །དད་མེད་མཐར་སྐྱེལ་གྱི་གདེང་ཚན་ཅན། །རང་སེམས་བསྐྱེད་ཀྱི་མཁོས་ཀ་ཆུང་བ་འདི། །དེ་མཐོང་ཀྱང་བྱ་ཐབས་ཤིག་ཡེ་མ་རྙེད། །སངས་རྒྱས་ཀྱི་བསྟན་པ་འདུལ་བ་ཡི། །བསླབ་པ་རྣམ་དག་ལ་གཅེས་སྤྲས་དགོས། །སྔོན་རོལ་གྱི་བསྐལ་པ་གྲངས་མེད་དུ། །འཁོར་བ་རུ་ལན་གཅིག་མ་ཡིན་པར། །ལས་ཉོན་གྱི་དབང་གིས་དེ་ཙམ་འཁོར། །ངན་འགྲོ་ཡི་སྡུག་བསྔལ་དེ་ཙམ་མྱོང༌། །དེ་དགེ་བ་ལ་ཅུང་ཟད་འབྲེལ་ཐོག་པའི། །དུས་ད་ལྟ་ལྷ་ལས་ཆེས་ལྷག་པ། །དལ་འབྱོར་འདི་ཐོབ་པའི་གནས་སྐབས་འདིར། །བྱང་ཆུབ་ཀྱི་ཆེད་དུ་འབད་རྩོལ་འགའ། །བྱེད་རྒྱུ་ཡང་ཡོད་ལ་བྱེད་རང་ཆོག །གཞན་ལབ་ལོབ་མང་པོ་ངས་མི་ཤེས། །མི་རྟག་རྨི་ལམ་ཙམ་འདིར་ཚེ་འདི་ཡི། །བྱ་བ་འགའ་ཡང་བྱེད་ལངས་ག་ལ་ཡོད། །བུ་བཅོས་མིན་གྱི་མོས་གུས་སྐྱེས་ཙམ་ན། །བླ་མ་ཡང་དེ་ཀས་མཉེས་པ་ཡིན། །དེ་མཉེས་པའི་ཐུགས་རྗེའི་སྤྲིན་ཆེན་ལས། །བྱིན་བརླབས་ཀྱི་ཆར་དུ་རྒྱུན་དུ་བབས། །དེ་བབས་པས་མོས་གུས་ཀྱི་མྱུ་གུ་སྐྱེས། །དེ་སྐྱེས་པས་བྱང་ཆུབ་ཀྱི་ལོ་འབྲས་སྨིན། །དེ་སྨིན་པས་མ་རྒན་ཀུན་གྱིས་ཟོས། །དེ་ཟོས་པས་བདེ་ཆེན་གྱི་རོ་མཆོག་མྱངས། །དེ་ཡི་ནུས་བཅུད་ཀྱིས་རང་རིག་ལམ་གྱིས་མཐོང༌། །དེ་མཐོང་བའང་བླ་མའི་བཀའ་དྲིན་ཡིན། །འཆི་བས་འབྲལ་བར་མ་གྱུར་ན། །བུ་ད་རུང་ང་ཡི་གན་དུ་ཤོག །ཨ་ལ་ལ་བསྒྲུབ་བརྒྱུད་ཀྱི་བྱིན་བརླབས་ལ། །ཨ་ལ་ལ་བུ་ཡི་མོས་གུས་ལ། །ཨ་ལ་ལ་བླ་མའི་ཐུགས་རྗེ་ལ། །ལར་ཐམས་ཅད་ཐམས་ཅད་བླ་མའི་དྲིན། །འབྲལ་མེད་དུ་ཐུགས་ཡིད་གཅིག་འདྲེས་ཤོག །དུས་ད་ལྟ་བྱིས་པའི་སྣང་ངོ་རུ། །གོ་རར་བཅུག་པའི་རི་དྭགས་བཞིན། །འདི་རྒྱུན་དུ་རྩྭ་བཞིན་མཐོང་སྙམ་ཡང༌། །སྙིང་རྗེའི་དབང་གིས་སྤྱན་རས་གཟིགས། །ཞྭ་མཐོན་མཐིང་གི་ཅོད་པན་འཛིན་པ་བཅུའི། །གྲངས་སུ་བླ་མའི་འདྲེན་པ་ང༌། །ལར་སྐྱེ་བ་འདི་གའི་ཐ་མ་ཡིན། །བུ་མོས་གུས་ཤིག་བྱེད་ན་བྱེད་རེ་རན། །གསོལ་བ་ཞིག་འདེབས་པའི་དུས་ལ་བབས། །ཟུར་བསྟན་པས་ད་ནི་ཆོག་ཚོད་ཡིན། །ལྡེབས་ཤིག་བསྟོན་ན་རན་ནས་འདུག །དེ་གོའམ་མ་རྒན་སེམས་ཅན་རྣམས། །དེ་གོ་འམ་མ་རྒན་གདེང་ཚན་ཅན། །དེ་གོ་འམ་མ་རྒན་དད་མེད་པོ། །དེ་གོ་འམ་མ་རྒན་དྲེད་པོ་རྣམས། །ཁྱོད་ད་རུང་སེམས་ལ་སྐོར་ལྡབ་གྱིས། །

༄༅། །ཀྭ་ཡེ་ནམ་མཁའ་ལ་ནི་ནམ་མཁའ་བཞིན། །ཟབ་ཞི་སྤྲོས་བྲལ་རྨད་བྱུང་བདུད་རྩིའི་གསང༌། །རང་གིས་རང་རིག་གསལ་བ་དེ་ཁོ་ན། །བདེ་ཆེན་ལྷན་སྐྱེས་ཕྱག་རྒྱ་ཆེ་བརྙེས་ཤོག །མངྒ་ལཾ། །

	སུ་ལ་ཡང་འདི་ལྟ་བུ་མི་སྨྲ་སྙམ་ཡང༌། ད་དུང་བསྒྲུབ་བརྒྱུད་གོང་མ་དང༌། ཁོ་བོ་ལ་ཞེ་ཐག་པ་ནས་མཉེས་ཚོར་ཆེ་བའི་སྒོམ་ཆེན་མོས་གུས་ཅན་འགའ་རེ་མཐོང་བས། དེ་ལ་ཁོ་བོ་མོས་གུས་སྐྱེས། དགའ་བ་ཚད་མེད་པ་བྱུང༌། མང་པོ་ཤིག་ངུས། འདི་ཡིན་འདི་མིན་ཡེ་མེད་པར་དར་ཅིག་ལུས། རང་གི་གང་སྙམ་གྱི་གླུ་འདི་བྱང་ཆུབ་སེམས་དཔའ་ཆོས་ཀྱི་དབང་ཕྱུག་དང་ཐུགས་ཡིད་གཅིག་ཏུ་འདྲེས་པ། ཤཱཀྱའི་དགེ་སློང་བས་མཐའ་ལ་དགའ་བ་ཆོས་དབྱིངས་རྡོ་རྗེ་ཕྲིན་ལས་མངོན་པར་མཐོ་བའི་དཔལ་ཞེས་བགྱི་བས། རི་བོ་སྤོས་ངད་ལྡང་བ། བྱ་དང་རི་དྭགས་དུ་མ་བག་ཡངས་སུ་རྒྱུ་བ། མེ་ཏོག་རྒྱས་པའི་ནགས་ཚལ། ཉེ་བའི་གྲུབ་པའི་གནས་མཆོག་འོག་མིན་མཚུར་ཕུའི་གཞལ་མེད་ཁང་ཆེན་པོ་ནས་བྲིས་པའོ། །

༄༅། །བྱང་ཆུབ་སེམས་དཔའ་ཆོས་ཀྱི་དབང་ཕྱུག་ལ་ཕྱག་འཚལ་ལོ། །ཀྭ་ཡེ་བསམ་མནོ་ཐོངས་དང་རང་རེ་ཀུན། །ས་ཆེན་རྡུལ་ཀྱི་གྲངས་ལས་མང་བ་ཡི། །སྐྱེ་འཆི་ཁོར་བའི་འཁོར་ལོར་དེ་ཙམ་འཁོར། །ད་ལན་རྨི་ལམ་ཙམ་འདིར་མི་ལུས་ཐོབ། །འདི་ཡང་མི་རྟག་ཆུ་ཡི་ཟིལ་བ་འདྲ། །གཏན་གྱི་བདེ་བ་འཚོལ་བའི་དུས་ལ་བབ། །སྡུག་བསྔལ་ཡུན་རིང་སླར་ཡང་མྱོང་གྱུར་པ། །དེ་ཚེ་ཁྱོད་ལ་གཏམ་དང་གྲགས་པས་ཅི། །གལ་ཏེ་ཆོས་བརྒྱད་ངོས་ཚོགས་བདེན་གྱུར་ཞིང༌། །བྱིས་པས་བདག་ཏུ་འཛིན་རྣམས་རྟག་གྱུར་ན། །འཁོར་ལོས་བསྒྱུར་བའི་དཔལ་ཡང་ཡོངས་བཏང་ནས། །རྐང་གཉིས་གཙོ་བོས་སློང་མོ་ཅི་སྟེ་སྤྱོད། །ནོར་བུའི་གཞལ་མེད་ཁང་པ་ཡོད་བཞིན་དུ། །བས་མཐའ་ནགས་ཀྱི་ས་གཞི་ཅི་སྟེ་བསྟེན། །སྙོམ་ལས་སྡོད་པའི་གོ་སྐབས་ག་ལ་ཡོད། །མདང་གསུམ་མ་ཤི་ད་ནངས་སྒྱུ་ལུས་འདི། །སེམས་ཅན་ཀུན་གྱི་ངལ་བའི་གོ་བཅད་ནས། །སེམས་ཅན་ཀུན་གྱི་ངལ་གསོ་བྱང་ཆུབ་ཀྱི། །བདེ་བ་དཔེ་ཟླ་བྲལ་བ་དེ་ཁོ་ན། །ཨ་ལ་བླ་མས་འདི་ན་བདག་ལ་བྱིན། །བླ་མ་མཉེས་པ་བསྒྲུབ་པའི་དུས་འདི་ཡིན། །བླ་མ་མཉེས་པ་བསྒྲུབ་པའི་དུས་འདི་ཡིན། །བླ་མ་མཉེས་པ་བསྒྲུབ་པའི་དུས་འདི་ཡིན། །ཞེས་པ་འདི་ཁོ་བོ་གཟུགས་མཛེས་པས་སངས་རྒྱས་ཀྱི་བསྟན་པ་ཕྱག་ཏུ་གནས་པ་སྒྲུབ་བརྒྱུད་རིན་པོ་ཆེའི་དགེ་འདུན་རྣམས་ཀྱིས་ཐུགས་ལ་བཏགས་པ་བལྟ་ན་སྡུག་པ་རི་དྭགས་རྫི་ཐེབ་པ་འདྲ་བ། བས་མཐའ་ལ་དགའ་བ། ཤཱཀྱའི་དགེ་སློང་དཔལ་ལྡན་ཆོས་དབྱིངས་རྡོ་རྗེ་ཕྲིན་ལས་མཐོན་པར་མཐོ་བའི་དཔལ་གྱིས་གཏམ་འདི་སྨྲས་པའི་དགེ་བས་སེམས་ཅན་ཐམས་ཅད་མྱུར་དུ་བྱང་ཆུབ་ཀྱི་གོ་འཕང་ཐོབ་པར་གྱུར་ཅིག །མངྒ་ལཾ། །

༄༅། །མཐོན་མཐིང་པད་མ་སྔོན་པོ་འདྲ་བའི་མིག །ན་ཚོད་གཞོན་ནུའི་རི་དྭགས་བུ་ཁྱོད་ཚུར། །འབབ་ཆུའི་ངོགས་དང་རི་སུལ་གནས་པ་ན། །ལང་ལོང་རྩེད་འཇོ་བྱེད་པའི་ལོང་མེད་དེ། །དུག་ཆུས་སྦགས་པའི་རྔོན་པས་འཕངས་པའི་མདའ། །ཁྱོད་ལུས་མཛེས་པའི་ཐོག་ཏུ་དུས་མིན་དུ། །ཕོག་ནས་ཟུག་རྔུ་དྲག་པོས་སྲོག་འགྲོ་ངེས། །མ་ཡེངས་བརྩན་པ་བཟུང་བའི་དུས་ལ་བབ། །

༄༅། །རྗེ་བྱིན་རླབས་ཀྱི་ཆར་རྒྱུན་རྟག་འབེབས་པ། །ཕ་སྙིང་རྗེ་འགྲན་གྱི་ཟླ་བྲལ་བ། །སྒྲུབ་བརྒྱུད་གཙུག་གི་ནོར་བུ་དེ། །བསམ་བཞིན་བཅོས་མིན་གྱི་མོས་གུས་སྐྱེས། །རྨི་ལམ་དང་འདྲེས་པའི་འོད་གསལ་དུ། །རྗེ་དགྲ་བཅོམ་དུལ་བའི་སྐུར་བསྟན་ཏེ། །ཚིག་སྙན་ངག་ཐ་སྙད་ཀྱི་བཀའ་མཆིད་ལ། །ཅུང་ཟད་དགྱེས་པའི་ཚུལ་བསྟན་ནས། །ཐུགས་སྙིང་རྗེ་ཆེན་པོར་སྙོམ་འཇུག་པ། །སྤྲོས་བྲལ་གྱི་ལྟ་སྟངས་མཛད་པའི་རྗེས། །ཁོ་བོ་ལ་སྤྱན་གྱིས་གཟིགས་པ་མཐོང༌། །དེ་མཐོང་བས་གདུང་ཤུགས་ཀྱིས་མ་བཟོད་ནས། །ཞབས་གཡོན་པ་སྤྱི་བོར་བླངས་ནས་ཀྱང༌། །བདག་འདི་ནས་བཟུང་སྟེ་རྗེ་ཁྱོད་དང༌། །དུས་རྣམ་ཀུན་འབྲལ་བ་མེད་པ་དང༌། །སྨྲ་བསམ་བརྗོད་པ་བྲལ་བ་ཡང༌། །རྫེ་ཁྱོད་ཀྱིས་བརྡ་ཡིས་བསྟན་པ་ན། །མཛུབ་མོས་ཟླ་བ་མཚོན་པ་བཞིན། །སྤྲོས་བྲལ་གཉུག་མའི་སེམས་ཉིད་དོ། །རྗེ་ཁྱོད་ཀྱི་ཐུགས་རྗེ་ཁོ་ན་ཡིས། །ད་ཁོ་བོ་ངེས་པ་གཏིང་ནས་རྙེད། །ཅི་བྱས་ཀྱང་ཡིད་ཁ་མ་ཚིམ་པས། །ཐུགས་རྗེས་གཟིགས་ཞེས་སྨྲེ་སྔགས་བཏོན། །ཉམས་འབར་བས་དྲན་མེད་དུ་ཡུན་རིང་སོང༌། །གཉིད་སད་ཀྱང་མཆི་མས་མིག་གང་བས། །དགའ་སྡུག་གཉིས་དུས་གཅིག་བྱུང་བ་ཡི། །ཡིད་སྐྱོ་ཤས་ཀྱི་བློ་གཅིག་གསར་དུ་སྐྱེས། །སྔོན་བྱིས་པའི་ནང་དུ་བག་ཕབ་པའི། །ཚུལ་འཆོས་དང་འདུ་འཛིས་མིག་བྲིད་དེ། །དུས་ཡུན་རིང་སོང་བ་མ་ཚོར་བ། །བདག་ད་ལན་བླ་མའི་ཐུགས་རྗེ་བསྐུལ། །ད་བསམ་བློ་རྙེད་པའི་དུས་འདི་ན། །གནས་ངེས་མེད་བས་མཐའ་བསྙེག་པ་འདི། །སྒྲུབ་བརྒྱུད་ཀྱི་ཐུགས་རྗེ་ཡིན་པར་གོ །སྡེ་དཔོན་གྱི་བླ་མར་མ་སླེབས་པ། །སྒྲུབ་བརྒྱུད་ཀྱི་ཐུགས་རྗེ་ཡིན་པར་གོ །སྒྱུ་མ་ལ་སྒྱུ་མར་ཤེས་པ་འདི། །སྒྲུབ་བརྒྱུད་ཀྱི་ཐུགས་རྗེ་ཡིན་པར་གོ །འདི་བྱེད་ཀྱི་གཏད་སོ་མེད་པ་འདི། །སྒྲུབ་བརྒྱུད་ཀྱི་ཐུགས་རྗེ་ཡིན་པར་གོ །འདི་འབད་རྩོལ་གྱིས་བྱུང་བ་མ་ཡིན་ཏེ། །བློ་འདས་ཀྱི་ཐུགས་རྗེ་ཡིན་པར་གོ །སྔོན་སྙན་ངག་གི་ཚིག་མཐའ་སྦྱངས་པ་དེ། །ཁུག་རྟ་ཡིས་ནམ་མཁའི་མཐའ་འཚོལ་བཞིན། །དོན་མེད་བྱིས་པའི་རྩེད་མོར་སོང༌། །སྔོན་རི་མོ་སྦྱངས་པ་ཚོ་བསམ་ཙ་ན། འདུས་བྱས་ཀུན་སྒྱུ་མ་ཡིན་པ་ལ། །སྒྱུ་མ་ཉིད་སྤྲུལ་གྱིས་ཅི་ཞིག་བྱེད། །དོན་མེད་བྱིས་པའི་རྩེད་མོར་སོང༌། །སྙིགས་མ་ལས་སྙིགས་མ་འདི་འདྲ་ན། །དེ་རིང་ཙམ་མི་འཆི་གདེང་མེད་པས། །ཆོས་སྒོར་ཞུགས་པ་ཚོ་ཅི་འདྲ་བསམ། །བསྒྲུབ་བརྒྱུད་ཀྱི་བསྟན་པ་འཛིན་པ་ཡི། །གནས་རི་སུལ་འགྲིམ་པའི་སྒོམ་ཆེན་ཀུན། །ལར་རི་དྭགས་རྨས་མའི་སྤྱོད་ཚུལ་བཞིན། །རི་ན་བུན་ཅན་གྱི་པང་པ་རུ། །དགོས་མེད་ཀྱི་བློ་སྣ་ཟིན་པ་ནས། །མོས་གུས་ཀྱི་ཉམས་རྩལ་འབར་བཞིན་དུ། །རྗེ་བླ་མའི་མཚན་ནས་འབོད་པ་ན། །དུས་རྣམ་ཀུན་ཐུགས་རྗེས་གཟིགས་སུ་གསོལ། །ཐུགས་ཡིད་གཅིག་འདྲེས་སུ་བྱིན་གྱིས་རློབས། །ཞེས་པ་འདི་བཅུ་བ་འཇིག་རྟེན་དབང་ཕྱུག་འོག་མིན་མཚུར་མདོའི་གཙུག་ལག་ཁང་དུ་གནས་པ་ན། རྨི་ལམ་འོད་གསལ་གྱི་ངང་ནས་རྗེ་བླ་མ་ཐམས་ཅད་མཁྱེན་པ་རྒྱལ་བ་གར་གྱི་དབང་པོ་དང་མཇལ་བས་བཟོད་མེད་ཀྱི་མོས་གུས་སྐྱེས་ཏེ་འདི་ལྟར་སྨྲས་པའོ། །

༄༅། །ལྷ་ཡི་དགའ་ཚལ་མེ་ཏོག་འཁྲི་ཤིང་དྲ་བའི་ལྡིང་ཁང་དང༌། །ཉེ་བའི་རྫིང་བུ་གཙང་མ་ཡིད་འོང་བལྟ་ན་དགའ་བའི་ངོགས། །ལྷ་ཡི་གོས་བཟང་རེག་ན་བདེ་བའང་ཅུང་ཟད་བསྙིལ་བྱས་ནས། །རླུང་གཡབ་ཀྱིས་གཡབ་ན་ཆུང་རྣམས་ཀྱིས་གུས་པར་རབ་བཏུད་དེ། །ཆུ་ཤེལ་འབབ་སྟེགས་ལས་བབ་ཁྲུས་ཀྱི་རྫིང་བུར་ཞུགས་པ་ན། །གདུབ་བུའི་སྒྲ་ཡིས་མགྲིན་འཁྱོག་གཡོ་ལྡན་ངང་མོའི་འཕྲེང་བ་རྣམས། །ཁྱོད་ཀྱི་རྒྱན་མང་གླུ་ཡི་རྗེས་མཐུན་གར་ལ་ཕྱོགས་པ་བཞིན། །ཧ་རི་ཙན་དན་དྲི་བཟང་ཆུ་ཡིས་ལུས་ལ་བསྒོས་བྱས་ནས། །ཤིན་ཏུ་མཛེས་པའི་ཁེངས་པས་རྒྱུད་མང་ལ་ནི་ལེ་ལོ་ཅན། །མེ་ཏོག་རྒྱན་ལྡན་དེ་ལ་མེ་ཏོག་འཕྲེང་རྙིང་རིམ་པ་བཞིན། །འཆི་བའི་ལྟས་ལྔ་གང་དུ་འདོད་ཡོན་ལྔ་པོ་དེ་གང་དུ། །ཀྱེ་ཧུད་ཀྱེ་ཧུད་བློ་བུར་འདིར་ནི་འཆི་བས་བཅོམ་པར་གྱུར། །ཅེས་པ་འདི་རྗེ་བཅུ་བས་འོག་མིན་མཚར་ཕུར་བསྩལ་བའོ། །

༄༅། །སངས་རྒྱས་ཆོས་དང་དགེ་འདུན་ལ། །སྐྱབས་སུ་སོང་བའི་ལྷ་རྣམས་དང༌། །དེ་བཞིན་འཇིག་རྟེན་དགེ་ཕྱིར་དུ། །དུས་སུ་ཆར་ནི་འབེབས་བྱེད་རྣམས། །སྙིང་རྗེ་ཆེན་པོས་གཞན་ཕན་གང༌། །སངས་རྒྱས་རྣམས་ཀྱིས་ཉེར་བསྔགས་པ། །ཉེ་བར་ཡིད་ལ་དྲན་བྱོས་ལ། །འདི་ན་ཆར་རྒྱུན་དབབ་པར་མཛོད། །ཅེས་པ་འདི་རྗེ་བཅུ་བས་ཆུ་བར་བོན་པོའི་རི་ལ་མེ་ཤོར་སྐབས་ཆར་འབེབས་སུ་བསྩལ་བའོ། །

༄༅། །རྒྱལ་བས་ལུང་བསྟན་ས་ཕྱོགས་ནས། །ས་འཛིན་དགུ་འདས་དེ་ནས་མཚོ། །མ་དྲོས་པ་དང་ཉེ་བའི་ངོགས། །འཛམ་བུའི་ཤིང་གིས་མཚན་པའི་བྱང༌། །རི་བོ་གངས་ཅན་བྱ་བ་ནི། །དགྲ་བཅོམ་ཚོགས་ཀྱིས་བསྙེན་བྱས་ཤིང༌། །སངས་རྒྱས་བསོད་ནམས་ལས་བསྐྲུན་པའི། །བསོད་ནམས་སླད་དུ་ཕྱི་མའི་དུས། །འགྲོ་བར་ཤེས་ཏེ་འགྲོ་བ་ལ། །སྤྲུལ་བ་ལྟ་བུའི་ཞབས་ཀྱི་རྗེས། །ཕྱོགས་བཞི་ལ་ནི་བཞི་ཡི་གྲངས། །བསོད་ནམས་གནས་པ་བཞག་པ་ཡི། །ད་ལྟའང་མིག་ལས་མངོན་སུམ་སྣང༌། །དེ་ལྟར་ཐོས་ནས་རང་ཉིད་ནི། །ཕྱོགས་དེར་འགྲོ་བའི་སྤྲོ་ལྡན་པ། །བསོད་ནམས་ཀུན་གྱི་རྒྱུས་བསགས་པ། །བྱང་ཆུབ་སེམས་ཀྱི་གནས་པ་མཆོག །མཁན་པོ་ག་ལ་བར་སོང་ནས། །བདག་ལ་དགོངས་ཤིག་ཐུགས་རྗེའི་གཏེར། །ཇི་སྙེད་ས་ནི་མང་འདས་པའི། །མདུན་ནས་གངས་ལྡན་རི་བོ་སྟེ། །བལྟ་བར་འདོད་ཀྱི་གལ་ཏེ་བཀའ། །ཁྱོད་ཀྱིས་གནང་བར་གྱུར་ནའོ། །དེ་ལ་ལན་ནི་སླར་གསུངས་པ། །མཉེན་གཤིན་བསམ་པ་དེ་ལྟར་ཉིད། །ལེགས་ཀྱི་ཁྱོད་ཀྱང་བདེ་ལེགས་འགྱུར། །འདོད་པ་བཞིན་དུ་གྲུབ་ནས་སླར། །ཕྱོགས་འདིར་འོང་བར་བློ་གྲོས་ཀྱིས། །ངེད་ལ་རབ་ཏུ་དད་ཐོབ་པ། །ཁྱོད་ཀྱི་ཡིད་ལ་གནས་པར་བྱོས། །དེ་ནས་དགའ་བས་བརྟས་གྱུར་པ། །བསམ་གཏན་གསུམ་གྱི་གནས་ཐོབ་བཞིན། །བཀའ་བཞིན་ཐོག་མ་ཉིད་ནས་བདག །སྒོ་གསུམ་དགེ་བ་དང་བཅས་པ། །ཁྱོད་ལ་དབུལ་ཞིང་རྗེས་བཟུང་བ། །དེ་བཞིན་རྣམ་ཀུན་དེ་བཞིན་ནོ། །ཞབས་ལ་སྤྱི་བོས་བཏུད་ནས་ཏེ། །གསོལ་བར་བྱས་ཏེ་གནང་བ་ཐོབ། །དེ་ནས་གྲུབ་པའི་གཙོ་བོ་ཡིས། །ཡུན་རིང་བསྟེན་པ་གྲུབ་པའི་གནས། །མེ་ཏོག་རྒྱས་པའི་ནགས་ཚལ་ལས། །ཐོན་ཅིང་ལེ་བར་མང་པོའི་ས། །རྩྭ་འཇམ་ཚོགས་ཀྱིས་མཛེས་པ་ནི། །མ་ར་ཀ་ཏ་བྱུགས་པ་བཞིན། །ཆུ་བོ་རྒྱུན་མར་འབབ་པ་ཡི། །རི་བོ་མདངས་ལྡན་མེ་ཏོག་ནི། །དྲི་ལྡན་གསར་བའི་རྣ་ཆ་ཅན། །དཔྱིད་ཀྱི་པདྨོའི་མདངས་ཉིད་ནི། །འཇོ་སྒེག་ལྡན་པས་མདུན་ས་ནི། །སྤུད་པའི་སྔོན་དུ་འགྲོ་བ་བྱས། །དེ་ནས་ས་འཛིན་མཐོན་པོ་དང༌། །བགྲོད་དཀའ་ཆུ་བོ་དེ་བཞིན་གཞན། །མྱ་ངམ་ཐང་གི་བྱེ་མའི་འདམ། འཁོར་བ་མི་རྟག་པ་དག་གི་ནི། །དངོས་པོ་གསལ་བྱེད་རྣམས་ལ་ཡང༌། །ཇི་མི་སྙམ་པའི་ཡིད་བརྟན་དང༌། །བརྩོན་འགྲུས་སྟོབས་ཀྱི་ཁྱད་པར་གྱིས། །དེ་ཡང་རབ་ཏུ་བརྒལ་བར་བྱས། །ཅེས་པ་འདི་རྗེ་བཙུན་ཆོས་དབྱིངས་རྡོ་རྗེས་གངས་རི་ཆེན་པོ་ཏི་སེར་ཆིབས་ཀྱི་ཁ་ལོ་བསྐྱོད་པའི་དུས་ཀྱི་ལམ་ཡིག་མཛད་པོ། །

༄༅། །སྐལ་བཟང་དལ་འབྱོར་ཐོབ་པའི་དུས་འདི་རུ། །སྙིང་པོ་བླང་བའི་དུས་ནི་འདི་ཡིན་ཡང༌། །རྒ་དང་ན་དང་འཆི་བའི་ལས་རླབས་ཀྱི། །དུས་ཀྱི་ཆུ་བོའི་ཤུགས་དྲག་རྒྱུན་གྱིས་ཁྱེར། །དེ་ལྟ་ན་ཡང་འཕགས་པའི་ཐུགས་རྗེས་བདག །བྱང་ཆེན་སྤྱོད་ལ་འདིར་བསླབས་དགེ་བ་འདིས། །འགྲོ་ཀུན་བྱང་ཆེན་སྤྱོད་ལ་འཇུག་པར་ཤོག །བདག་ནི་སྔོན་ཆད་བྱིས་པ་བློ་རྨོངས་པས། །ཉེས་པར་གྱུར་པའི་ལས་བགྱིད་མ་ལུས་པ། །ཐུགས་རྗེ་ཆེན་པོའི་སྤྱན་སྔར་མཐོལ་ལོ་བཤགས། །ཐུགས་རྗེས་གཟིགས་ཤིག་འཕགས་མཆོག་སྤྱན་རས་གཟིགས། །ཐུགས་རྗེ་ཆེན་པོའི་སྐུ་དང་མཚུངས་པར་བདག །གང་གིས་མཐོང་བས་ཐོག་མེད་ནས་བསགས་པའི། །འགྲོ་བའི་ལུས་ཀྱི་སྒྲིབ་པ་དག་པར་ཤོག །ཐུགས་རྗེ་ཆེན་པོའི་གསུངས་དང་མཚུངས་པར་བདག །སྨྲ་བསམ་བརྗོད་པའི་ཡུལ་ལས་རབ་འདས་པ། །ཞི་པའི་ཆོས་ཀུན་སྟོན་པ་དེ་ཡི་ཚེ། །གང་གི་ཐོས་པས་འགྲོ་བའི་ངག་སྒྲིབ་དག །ཐུགས་རྗེ་ཆེན་པོའི་ཐུགས་བསྐྱེད་མཚུངས་པར་བདག །བསྐལ་བཟང་སངས་རྒྱས་ཀུན་གྱི་ཕྲིན་ལས་པ། །འགྲོ་བ་སྒྲོལ་བའི་ཕྲིན་ལས་བགྱིད་དོ་ཅོག །ཐམས་ཅད་མ་ལུས་བདག་གིས་འགྲུབ་པར་ཤོག །ཅེས་པ་འདི་སྙིགས་མའི་དུས་སུ་ཡང་འཁོར་གཡོག་ནོར་རྫས་ཀུན་ལའང་ལྟོས་པ་མེད་པ་བླ་མ་ལ་མོས་པ་ཚེ་འདིའི་ཁེ་ཉེན་ལ་ཇི་མི་སྙམ་པ། ཞག་སྒོའི་སྤྲུལ་སྐུ་ཀརྨ་སྐལ་བཟང་སྙིང་པོ་ལ་དབེན་པ་བསྟེན་ཅིང་སྙིང་པོ་ཡི་གེ་དྲུག་མའི་བཟླས་བརྗོད་མང་དུ་བགྱིད་དགོས་ཞེས་ཁོ་བོས་བསྐུལ་ལོ། །བསྐུལ་བའི་ཡི་གེ་འདི་ཆུ་ཀླུང་ཆེན་པོའི་ངོགས་སེང་ལྡིང་གི་ནགས་ཚང་ཚིང་ན་ས་རྗེ་བཅུ་བས་བསྩལ་བའོ།། །།

༄༅། །རྣམ་གཡེང་ཆོས་བརྒྱད་ལ་བློ་མཐུན་པ། །འདི་སྙིགས་དུས་ཀྱི་སྐྱེ་བོ་བློ་ཆུང་འགས། །སངས་རྒྱས་ཀྱི་བསྟན་པ་ཡིན་པར་རློམས། །སྣམ་ཐེར་བཟང་པོའི་དོས་ཁུར་ནས། །ང་རྒྱལ་གྱི་ཁ་ནས་ཅི་ཡང་སྨྲ། །སྦྱིན་བདག་གི་དགོངས་ལེན་ཁོ་ན་ལ། །ཉིན་མཚན་དུ་བསམ་གཏན་སྒོམ་པ་དེ། །འདི་ཐམས་ཅད་ཀྱི་བསྟན་དོན་བྱས་སོ་སྐད། །གདུགས་ཡ་ཐོགས་པ་དང་ཁྱོད་ཀྱི་འཁོར། །ཚེ་འདིའི་རེ་ལྟོས་བཅས་པ་རྣམས། །གཏམ་གྲགས་པ་ལོངས་སྤྱོད་ལ་དགའ་བས། །མ་སེམས་ཅན་ལ་དྲིན་ལན་མ་ལོངས་པར། །ལུས་མི་རྟག་དབྱར་གྱི་མེ་རྟག་ལ། །སྲོག་མི་རྟག་ཟིལ་པ་ཆགས་པ་དེ། །ལར་མི་རྟག་འདི་ལ་སྔས་བྱེད་པ། །མི་རྟག་མངོན་སུམ་ཞིག་ནམ་ཡོང་ཨང༌། །ད་ལྟ་ནི་དགེ་འདུན་གྱི་སྡེ་རྣམས་དང༌། ཡུལ་ཐ་དད་ཀྱི་སྦྱིན་བདག་སོགས་ཀྱི་དགོངས་ལེན་པ་དགོངས་པར་ཡང་བདེ་རྒྱུ་བའི་གྲས་སུ་ཡོད་པ། གདུགས་ཡ་ཐོགས་པ་ཤཱཀྱའི་དགེ་སློང་ཆོས་དབྱིངས་རྡོ་རྗེ་ཕྲིན་ལས་མངོན་པར་མཐོ་བའི་དཔལ་སློབ་བུར་བཅས་པར་ཁོ་བོས་གཏམ་འདི་སྨྲས་སོ། །

༄༅། །ངང་བ་གཞོན་ནུ་ཡིད་དུ་འོང་བ་ཁྱོད། །སྔོན་ཆད་ངང་པའི་ཁྱུ་ནང་རིང་ཞིག་འདུག །ད་ནི་མཚོ་དང་འབབ་ཆུས་རྒྱན་པ་ཡི། །གལ་ཏེ་ངེས་མེད་བས་མཐའ་བསྟེན་པ་ན། །སྔོན་ཆད་འདྲིས་ཤིང་མཐོང་བ་མང་བ་ཡི། །རིགས་མཐུན་ངང་པའི་ཁྱུ་རྣམས་ཅི་ཞིག་སྙམ། །གཏམ་གྲགས་པ་དན་གཉེར་གདེང་ཚན་ཅན། །ཚེ་འདིའི་འདུན་གྲོས་རེ་བའི་དྲེད་པོ་ཡི། །བཀའ་ལ་ཁོ་བོ་གཏན་དུ་ཉན་སྙམ་མམ། །བློ་ཆུང་སྐྱེ་བོས་འདི་ལ་ཅི་ཞིག་སྙམ། །ཡུལ་ལ་བག་ཕབ་རི་དྭགས་མཛེས་པ་འདི། །སྔོན་ཆད་རི་དྭགས་ཁྱུ་ནང་རིང་ཞིག་འདུག །ད་ནི་མེ་ཏོག་ཚོགས་རྒྱས་རི་བོའི་ངོས། །སྐྱེ་བོའི་རྒྱུ་ལུགས་ཉུང་བའི་ས་ཕྱོགས་སུ། །གལ་ཏེ་ངེས་མེད་བས་མཐར་སོང་བ་ན། །ཡུན་རིང་འདྲིས་ཤིང་མཐོང་བ་མང་བ་ཡི། །རིགས་མཐུན་རི་དྭགས་ཁྱུ་རྣམས་ཅི་ཞིག་སྙམ། །ཆོས་བརྒྱད་འདུ་འཛི་ཁོ་ནའི་བསླུ་བྲིད་ཀྱིས། །སྡེ་དཔོན་མཐོན་པོའི་བླ་མར་བསླེབས་བྱས་ནས། །ཚེ་འདིའི་འདུན་གྲོས་རེ་བའི་ཀླད་མེད་པོ། །བློ་ཆུང་སྐྱེ་བོས་འདི་ལ་ཅི་ཞིག་སྙམ། །ཅེས་པ་འདི་ཤཱཀྱའི་དགེ་སློང་དཔལ་ལྡན་ཆོས་དབྱིངས་རྡོ་རྗེ་ཕྲིན་ལས་མངོན་པར་མཐོ་བའི་དཔལ་ཞེས་བ་མཐའ་ལ་དགའ་བས་བྲིས་པའོ། །

༄༅། །བདེ་བ་ཅན་གྱིས་ཞིང་ཁམས་ནས་འབབ་པའི་བདུད་རྩི་འོ་མའི་གངྒཱ་ཞེས་བྱ་བ་བཞུགས་སོ། །

༄༅། །རྒྱལ་བ་འོད་དཔག་ཏུ་མེད་པ་ལ་ཕྱག་འཚལ་ལོ། །ཇི་སྙེད་ཕྱོགས་བཅུའི་ཞིང་ཁམས་ན། །རྒྱལ་བ་རྣམས་དང་དགྲ་བཅོམ་པ། །ཞིང་ནས་ཞིང་དུ་འགྲོ་བ་ཡི། །བྱང་ཆུབ་སེམས་དཔའ་གཡོག་དང་བཅས། །གདུལ་བྱ་འདུལ་བར་མཛད་པ་གང༌། །ད་ཀུན་བླ་མ་ཁྱོད་ལས་བྱུང༌། །དེ་ཡང་ནམ་ཞིག་ས་ཡི་ཕྱོགས། །བདག་ནི་དབེན་པའི་ནགས་ཚལ་དུ། །བདེ་བར་ངལ་གསོའི་སླད་དུ་ནི། །ལྗོན་པའི་བསིལ་གྲིབ་ལ་འདུག་ནས། །མི་རྟག་ཉིད་བསམ་གནས་པར་གྱུར། །སྐབས་དེར་ཀུ་མུད་ཚོགས་ཀྱིས་ནི། །དགའ་བས་གུས་པས་བོས་པ་བཞིན། །མཚན་མོ་འོང་བར་མངོན་ཕྱོགས་ཏེ། །བྱ་ཚོགས་ཚང་དུ་ཉལ་བ་ན། །བྱིའུ་གཙུག་ཕུད་ལྡན་པ་ཞིག །ཡལ་འདབ་ལོ་འདབ་རྒྱས་པ་ཡི། །མཐོ་ཞིང་མཐོ་བའི་ལྗོན་པ་དེའི། །ཡལ་འདབ་ལ་ནི་འདུག་ནས་སུ། །ཕྱོགས་རྣམས་ཀུན་ཏུ་བལྟ་བྱེད་ཅིང༌། །བྱིས་པ་ལ་ཡིད་མི་བརྟོན་ཏེ། །ལུས་ཀྱི་རྣམ་འགྱུར་རྣམ་མང་བ། །སྐད་སྙན་སྣ་ཚོགས་སྒྲོག་པར་མཐོང༌། །ཐུན་མཚམས་གུར་ཀུམ་ཆང་འཐུང་ནས། །མྱོས་པའི་མཐར་ནི་གཉིད་ཀྱིས་བཀབ། །སླར་ཡང་གཉིད་ལས་ལྡང་པ་ན། །སྔར་མ་མཐོང་པའི་གཅན་གཟན་གྱིས། །ངར་སྐད་འབྱིན་ཅིང་གཡས་བསྐོར་དུ། །བསྐོར་བ་བྱས་ནས་སོང་བར་གྱུར། །ངལ་གསོ་མེད་པར་འཁོར་བ་འདིར། །འགྲོ་ཀུན་ངལ་གསོའི་ཞི་བ་གང༌། །མྱ་ངན་འདས་པའི་གྲོང་ཁྱེར་གྱི། །བར་ངུ་ངལ་གསོ་འདི་བསྟེན་ཅིང༌། །ང་ཡིས་འཛིན་པ་གང་ཡིན་པ། །དེ་ཡང་འཛིན་པ་མེད་པ་སྟེ། །སྒྲ་རྣམས་བྲག་ཆའི་རྗེས་སྒྲོག་ལ། །བདེན་མེད་མཚོན་པའི་བརྡ་རུ་གོ །སྐབས་དེར་ཟླ་བ་བདུད་རྩིའི་འོད། །བཻ་ཌཱུརྻ་ཡི་བ་གམ་གྱི། །ནང་དུ་གྱ་གྱུར་གསལ་བྱས་ཏེ། །ལྷོ་ཕྱོགས་བུ་མོའི་མགྲིན་པ་ལ། །རྒྱུ་སྐར་ཟོལ་གྱིས་མུ་ཏིག་གི །དོ་ཤལ་ཚོགས་ནི་དལ་བུར་གཡོགས། །དོ་ཤལ་པ་ཏྲ་སེ་མོ་དོ། །མཛའ་སླད་སྦྱིན་པ་དེ་བླངས་ནས། །ཡིད་ལ་རེ་བ་ཐོབ་པ་དེ། །གཞལ་ཡས་ཁང་པ་གཞན་དག་ཏུ། །གོས་སྔོན་ལྡན་པ་སྔོ་བསངས་མོ། །འགྲོ་བར་ཉེ་བ་དེ་མཐོང་ནས། །སྐྱེ་དགུ་བྱ་བ་མང་བའི་སླད། །གཉིད་ལས་སློངས་ཏེ་བསྐུལ་བ་བཞིན། །བྱ་ཚོགས་ཀུ་ར་རི་ཡི་སྒྲ། །དུས་ཀྱིས་སྒྲོག་པར་བྱེད་པའི་དུས། །ཐོ་རངས་མི་ལས་འོད་གསལ་བ། །དགེ་བའི་ཡ་མཚན་མཐོང་གྱུར་པ། །གང་དུ་དབེན་པ་ཉམས་དགའ་བ། །རྨ་བྱའི་མགྲིན་སྡུག་ལྟར་སྔོ་བ། །རྩ་ཡི་ཚོགས་ཀྱིས་སྤུད་པ་ཅན། །མནན་ན་ནེམ་དང་བཏེགས་ན་སྤར། །བདེ་བ་ཅན་གྱི་ཞིང་ཁམས་ན། །བྱང་ཆུབ་སེམས་དཔའི་ཚུལ་བཟུང་ནས། །དུལ་བ་ཞི་བ་དགྲ་བཅོམ་པ། །ཆོས་ཀྱི་དབང་ཕྱུག་འོད་མཛད་པ། །དེ་ཡི་མདུན་སའི་ས་གཞི་ནས། །ཆུ་མིག་བདུད་རྩིའི་འོ་རྒྱུན་གྱི། །ནང་ན་དུང་ལྟར་དཀར་བའི་ལུག །བྱེ་བ་གྲངས་མེད་བྱུང་བར་གྱུར། །ངོ་མཚར་བས་ཀྱང་ངོ་མཚར་བ། །ཅི་འདི་སྤྲུལ་བའི་འགྲོ་ཚོགས་སམ། །ཡང་ན་འདོད་འཇོ་དངོས་ཉིད་གང༌། །ཡིད་གཉིས་ཁྱོགས་ལ་རིང་ཞིག་བཏེགས། །གང་གི་ཐུགས་རྗེའི་དྲིན་དྲན་ནས། །དགའ་གུས་ལྡན་པའི་ལག་པད་ཀྱིས། །ཁྱུ་ཚོགས་ནང་ནས་ལུས་ཆེ་བ། །གླང་ཆེན་གཞོན་ནུ་ལྟ་བུའི་ལུག །གཟུགས་མཛེས་ཡིད་འོང་ཅན་ཞིག་བཟུང༌། །བལ་ལ་བལ་གཅིག་བཏགས་བ་དེ། །བལ་ལས་བྱས་པའི་སྐུད་པ་བཏགས། །བཏགས་པ་ཅེས་པའི་མིང་གིས་སྟོང༌། །ཐམས་ཅད་སེམས་ལས་བྱུང་བ་ཡང༌། །སེམས་ཉིད་སྐྱེ་འགགས་མཐའ་བྲལ་བ། །གདོད་ནས་དག་པའི་རང་བཞིན་འདི། །ཇི་ལྟར་ཆུ་ལ་ཆུ་བཞག་དང༌། །ཇི་ལྟར་མར་ལ་མར་བཞག་ལྟར། །བལྟ་བ་བལྟ་རུ་མེད་པར་གོ །ལམ་གྱིས་དུབ་པའི་གཉིད་ཀྱི་མཐར། །རྨི་ལམ་འོད་གསལ་ཡང་མཐོང་བ། །ཞིང་ཁམས་གྲངས་ཀྱིས་མི་ལངས་པར། །སྤྲུལ་པ་བྱེ་བ་དཔག་མེད་ནི། །འཕོ་དང་ལྷུམས་འཇུག་རོལ་རྩེད་དང༌། །སྦྱངས་པའི་ཡོན་ཏན་སྒྱུ་རྩལ་དང༌། །ངེས་འབྱུང་ཉོན་མོངས་བདུད་སྡེ་བཅོམ། །བྱང་ཆུབ་དམ་པར་སངས་རྒྱས་པ། །འཁོར་ལོ་བསྐོར་ནས་གདུལ་བྱ་ཡི། །དོན་མཛད་བྱ་བ་བྱས་པ་གང༌། །སྒྱུ་མ་ལྟ་བུས་འཇིག་རྟེན་འདི། །བདེན་མེད་བརྟན་པ་མེད་པའི་བརྡ། །འཛམ་གླིང་ཁ་བ་ཅན་ལྗོངས་ན། །ཆོས་ཀྱི་དབང་ཕྱུག་ཅེས་བྱ་བ། །རྒྱལ་བ་མར་མེ་མྱ་ངན་ལས། །འདས་པའི་མཛད་པ་མཐར་ཕྱིན་པ། །རིང་བསྲེལ་བྱེ་བ་གྲངས་མེད་ཚོགས། །མངོན་པར་དགའ་བའི་ཞིང་གི་མཆོག །ཡོན་ཏན་ལྡན་དང་མཚུངས་པ་ཡི། །ཤར་ཕྱོགས་མདོ་ཁམས་ཡུལ་ལྗོངས་སུ། །ཇི་ལྟར་ཆུ་སྐྱར་དཀར་པོའི་ཁྱུ། །མཚོ་ལ་འགྲོ་འོང་འདོད་པ་དང༌། །འདྲ་བ་འཕུར་ནས་སོང་ངོ་ཞེས། །ལྷབ་ལྷུབ་དར་གྱི་གོས་གྱོན་པ། །རྒྱན་རྣམས་ཀུན་གྱིས་བརྒྱན་པ་ཡི། །ལྷ་མོས་གཏམ་འདི་སྨྲས་པ་དེ། །ཐོས་པས་དད་པའི་བ་སྤུ་གཡོས། །ཐོག་མཐའ་མེད་པར་འཁོར་བ་ན། །འབྱུང་འཇུག་སྐྱེ་འཆི་ཝུ་བ་འདྲ། ལམ་གྱི་མགྲོན་པོའི་གནས་མལ་བཞིན། །མཐར་འཇིག་མཐར་འབྲལ་ལང་བའི་མཐར། །མཐའ་མེད་འཁོར་བ་འདི་ལ་བདག །ཅི་ཙམ་ལྷུང་བར་ཉེ་བར་ཡང༌། །ཁྱོད་ཀྱི་ཐུགས་རྗེའི་ཕྱག་གིས་ཟུང༌། །ལུས་ཅན་ངན་འགྲོར་སོང་བ་གང༌། །སྡུག་བསྔལ་ཅན་ལ་བྱམས་གྱུར་པ། །ཉེ་དུ་བས་ཀྱང་ལྷག་པར་མཛའ། །ཁྱོད་གྱི་མཚན་ཙམ་ཐོས་པས་ཀྱང༌། །སྐྱེ་བོ་བདེ་བ་ཅན་དུ་སྐྱེ། །སྤྲོས་མེད་འབད་པ་མེད་པ་སྟེ། །དེ་འདྲ་མཛད་པ་བླ་མེད་ཀྱི། །ནང་ན་ཕུལ་དུ་བྱུང་བ་ལགས། །གདུལ་བྱ་འགའ་ཞིག་འདུལ་བའི་སླད། །ཁྱོད་ཉིད་འབངས་ཀྱི་ཚུལ་བཟུང་ནས། །ཁམས་དབང་མོས་པ་ཐ་དད་ལ། །དཔེར་ན་བྱིས་པ་གླང་ཆེན་དང༌། །རྟ་ཡི་ཤིང་རྟ་ལ་འཇིགས་ནས། །བླང་བར་ནུས་པ་མེད་པ་ལ། །རྭ་དང་ལུག་གི་ཤིང་རྟ་གང༌། །ཡིད་མགུའི་སླད་དུ་བྱིན་པར་བྱེད། །ཆུང་ངུས་རིམ་གྱིས་ངལ་གསོ་བ། །ཐབས་མཁས་ཁྱོད་ལ་ཕྱག་འཚལ་ལོ། །གང་ཞིག་མ་དྲོས་མཚོར་གནས་པ། །ཁྱུ་མཆོག་དགའ་བས་མཁའ་ལས་ཆར། །དུས་དང་དུས་སུ་སྦྱིན་པ་དང༌། །ཆུ་ཀླུང་ལྟེང་ཀ་ཆུ་མིག་གིས། །ལོ་ཏོག་མེ་ཏོག་ཡལ་ག་ཅན། །འབྲས་བུ་དུས་སུ་སྨིན་པ་བཞིན། །ཁྱོད་ཀྱི་དམིགས་པ་མེད་པ་ཡི། །ནམ་མཁའི་མཐའ་བས་ཁྱོན་ཡངས་པ། །རྒྱ་མཚོ་བས་ཀྱང་ཟབ་པ་ཡི། །ཐུགས་སུ་ཆུད་པའི་བདུད་རྩི་ཡི། །ཆར་གྱིས་གདུལ་བྱའི་ཁམས་དབང་དང༌། །མོས་པ་དུ་མའི་སེམས་ཅན་ཀུན། །རིགས་དང་དུས་དང་ཞིང་ཁམས་ནི། །ངེས་པ་འདི་ཞེས་མ་ངེས་ཀྱང༌། །སྔོན་གྱི་རྒྱལ་བ་རྣམས་མདུན་དུ། །ཇི་ལྟར་སྨོན་ལམ་འདུ་མཛད་དང༌། །དགེ་བའི་རྩ་བ་བསྐྲུན་པ་གང༌། །ཐོག་མཐའ་བར་དང་མཐར་དགེ་བ། །སྨིན་མཛད་ཁྱོད་ལ་ཕྱག་འཚལ་ལོ། །རྨད་བྱུང་ཁྱོད་ལ་ཕྱག་འཚལ་ལོ། །མཆོག་རབ་ཁྱོད་ལ་ཕྱག་འཚལ་ལོ། །མུན་པ་ལ་ནི་སྒྲོན་མེ་སྟེ། །མྱང་འདས་ཞི་བའི་གྲོང་ཁྱེར་གྱི། །ལམ་མཁན་དེ་ནི་ཁྱོད་གཅིག་པུ། །ཆུ་ཀླུང་བརྒལ་འདོད་གྲུ་ཆེན་གྱི། །རྣ་བ་འཛིན་པའང་ཁྱོད་ཁོ་ན། །ནོར་དང་འབྲུ་ཡི་བང་བ་དང༌། །རིན་ཆེན་སྦྱིན་པ་ཀུན་གྱིས་ཀྱང༌། །ཁྱོད་ཀྱི་དྲིན་ལ་ལན་མི་ལོན། །ཁྱོད་དང་མི་འབྲལ་ཁྱོད་ཀྱི་ནི། །འབངས་ཀྱི་བྱ་བའི་རྗེས་མཐུན་པ། །ཁྱོད་ཀྱིས་བསྟན་པའི་ལམ་གང་དང༌། །ཁྱོད་སྤྱོད་མཛད་སྟོབས་རྗེས་སློབས་ན། །ཁྱོད་ལ་དྲིན་གཅིག་ལོན་པར་འཁུམས། །བྱིས་པ་བདག་འདྲའང་རྗེས་སློབ་པའི། །ཐུགས་རྗེ་ཆེན་པོའི་མཐུ་མངའ་ན། །སྔར་གོམ་གདུལ་བྱ་སྦྱང་སླ་བའི། བྱས་ཤེས་དྲིན་དུ་གཟོ་བ་ཡི། །མྱུ་གུ་གཞན་དག་སྨོས་ཅི་དགོས། །རྒྱ་མཚོའི་གླིང་གི་རིན་ཆེན་ཚོགས། །གཟུགས་མང་ཇི་སྙེད་ཡོད་པ་ཀུན། །ཡོན་ཏན་ལྡན་པ་འགའ་ཞིག་སྟེ། །སྔོན་ཚེ་དེད་དཔོན་ཤིན་ཏུ་དགེས། །འབད་པས་ཐོབ་པའི་རིན་ཆེན་མཆོག །གཅིག་པུ་ཡིས་ཀྱང་ལུས་ཅན་ལ། །འདོད་དགུའི་དཔལ་ནི་དུས་གཅིག་ཏུ། །འབེབས་པ་མཐོང་བས་ནང་ན་མཆོག །མཆོག་ཁྱོད་ཞིང་ཁམས་རྒྱ་མཚོ་ན། །རྣམ་པར་འདྲེན་པར་སྤྲུལ་བ་ཡི། །ནང་ན་ཞིང་ཁམས་བདེ་བ་ཅན། །དེ་ན་ཆོས་ཀྱི་དབང་ཕྱུག་ཁྱོད། །སེམས་ཅན་དཔག་མེད་འདུལ་མཛད་པ། །ཨུ་དུམ་ཝ་རའི་མེ་ཏོག་བཞིན། །མཐོང་བས་བདག་ནི་སྐལ་བ་བཟང༌། །བཟང་པོ་སྤྱོད་པའི་སྨོན་ལམ་རྒྱ་མཚོ་ལས་བྱུང་རིན་ཆེན་ཚོགས། །ཇི་ལྟ་ཇི་སྙེད་འགྲོ་བའི་སྐལ་བས་ཐོབ་བྱ་གང་ཡིན་པ། །བདེ་བ་ཅན་གྱི་སྨོན་ལམ་དགེ་བའི་གྲུ་ཆེན་འདིར་ཞུགས་ནས། །རིང་པོར་མི་ཐོགས་སྣང་བ་མཐའ་ཡས་རྒྱལ་བས་ལུང་བསྟན་ཏེ། །སྤྲུལ་བས་ཕྱོགས་བཅུར་འགྲོ་བའི་དོན་ཀུན་བདག་གིས་བྱེད་པར་ཤོག །ཅེས་པ་འདི་ཉིད་ཙཱ་རི་ཏྲ་ཡེ་ཤེས་མཁའ་འགྲོའི་གནས་ཀྱི་ནགས་ཚལ་དབེན་པའི་ཕྱོགས་སུ། ཀརྨ་པའི་སྐྱེ་བའི་ཕྲེང་བ་བཅུ་བར་འདོད་པ་ཆོས་དབྱིངས་རྡོ་རྗེས་རང་གི་རྨི་ལམ་འོད་གསལ་ངང་ནས་མགོན་པོ་འོད་དཔག་མེད་པ་གར་དབང་ཆོས་ཀྱི་དབང་ཕྱུག་དང་མཇལ། ངོ་མཚར་བའི་ལས་ཀྱི་བྱེ་བྲག་མང་པོ་མཐོང་བ་རྣམས། ད་ལྟར་གྱི་གདུལ་བྱ་དད་པ་ཅན་རྣམས་དང་མ་འོངས་པ་ན་ཡང་འགྲོ་བ་མང་པོའི་དོན་དུ་ཡི་གེའི་ཚུལ་དུ་དགོད་ཅེས་རིམ་གྲོ་པ་ཀུན་ཏུ་བཟང་པོས་གུས་པ་མི་ཕྱེད་པས་བསྐུལ་བ་ལྟར་དབེན་གནས་དེ་ཉིད་དུ་བྲིས་པའོ། །

༄༅། །བྱང་ཆུབ་སེམས་དཔའ་སྤྱན་རས་གཟིགས་དབང་ཕྱུག་ལ་ཕྱག་འཚལ་ལོ། །བྱང་ཆུབ་སྤྱོད་ལ་རྒྱ་ཆེར་འཇུག་པ་ཡི། །བྱང་ཆུབ་ལམ་མཆོག་དགེ་བ་ཇི་སྙེད་ཅིག །ལྷ་མི་བྱེ་བ་མང་པོས་མདུན་བདར་ཏེ། །སྔོན་ཚེ་རྫོགས་སངས་རྒྱས་ཀྱིས་གསུངས་པ་ཡི། །མདོ་སྡེ་རྒྱ་མཚོའི་ཚུལ་ཀུན་ཁྱོད་ཀྱིས་མཐོང༌། །དེ་ལྟ་ན་ཡང་ཀུ་མུད་དཀར་པོའི་ཚལ། །ཟླ་བའི་འོད་ཀྱིས་ལྷག་པར་དཀར་བ་བཞིན། །བསོད་ནམས་སླད་དུ་བརྗོད་ཀྱིས་གུས་པས་ཉོན། །རྒྱལ་བ་རྒྱལ་རིགས་སླད་དུ་བལྟམས་པ་ཡང༌། །རྒྱལ་སྲིད་མཆིལ་མའི་ཐལ་བ་བཞིན་བོར་ནས། །ངེས་པར་དབེན་པ་དག་ཏུ་གནས་བྱེད་ན། །རྩྭ་ཡི་ཁྱིམ་འདྲ་བྱིས་པ་བདག་ཡུལ་ལ། །ལོངས་སྤྱོད་ཚོགས་ནི་འགའ་ཡང་མ་མཆིས་ཏེ། །ངེས་པར་དབེན་པ་སྟེན་ཅིག་རིམ་གྲོ་པ། །འཁོར་བར་སྐྱེ་བ་དོན་མེད་མང་ན་ཡང༌། །དལ་འབྱོར་འདི་ནི་རྙེད་པ་ཤིན་ཏུ་རུང༌། །མི་རྟག་ལོ་ཟླའི་རྗེས་འགྲོ་ངེས་པ་མེད། །ངེས་པར་དབེན་པ་སྟེན་ཅིག་རིམ་གྲོ་པ། །ཆུ་སྲིན་ལས་འཇིགས་བྱིས་པ་བླུན་པོ་དང༌། །སྔ་དྲོ་སླེབས་པའི་སར་ཡང་མི་སྡོད་ན། །ཉེ་བར་འགྲོ་དང་གཏམ་དག་ལྟ་ཅི་སྨོས། །མཐོང་བའི་དུག་ཡོད་དེ་ལ་འབྲོས་པར་རིགས། །ངེས་པར་དབེན་པ་སྟེན་ཅིག་རིམ་གྲོ་པ། །སྐྱེ་བོ་ཕལ་ཆེར་ལུང་མ་བསྟན་པ་མང༌། །སྤྱོད་ཚུལ་མ་ངེས་ཡ་མཚན་ལྡན་པ་དེ། །ལྟད་མོའི་ནང་ནས་ཡུལ་རིས་མི་གཅིག་པའི། །མི་རྣམས་ངང་གིས་རང་བཞིན་བཟང་བ་དང༌། །ལུས་དབྱིབས་སྤུ་རིས་མི་གཅིག་སེམས་ཅན་མང༌། །འདི་ནི་ལྟད་མོ་ཆེ་ཞིང་སྣང་བ་སྐྱིད། །སྐྱིད་པ་བདག་མེད་རབ་བཞིན་འོང་བ་ལ། །སྔོན་གྱི་དགེ་བ་ལས་བྱུང་ཤེས་པར་མཛོད། །བྱིས་པ་ནམ་ཕུགས་སྐྱིད་དུ་རེ་བ་ཡིས། །སྡིག་གསོག་གཡོ་སྒྱུས་གཞན་ནོར་ཕྲོག་ནས་མཐར། །ཉིན་གཅིག་འདང་པའི་ཟས་སྐོམ་ཙམ་ཞིག་ཀྱང༌། །འཁུར་བའི་ཐབས་མེད་འཇིག་རྟེན་ཕ་རོལ་ཏུ། །དབང་མེད་འགྲོ་དུས་གཅིག་ཏུ་གནག་པའི་ལས། །རྣམ་སྨིན་མི་སྡོད་གྲིབ་མ་བཞིན་དུ་འཁོར། །འཁོར་བར་འཁོར་ཞིང་ཕྱིར་ཡང་འཁོར་བར་ལྷུང༌། །ན་རྒ་འཆི་བས་བཅོམ་པར་མ་གྱུར་པ། །འགའ་ཞིག་མཐོང་ངམ་འོན་ཏེ་ཐེ་ཚོམ་ཟ། །དེ་སླད་དབེན་པ་སྟེན་ཅིག་རིམ་གྲོ་པ། །བཀག་པས་མི་ཁེགས་བཟུང་བས་མི་ཐུབ་སྟེ། །སྐྱེ་བོ་ངན་པ་གཅོང་རོང་འབབ་ཆུ་འདྲ། །ཚེ་འདིའི་བྱ་བ་བསྒྲུབ་པའི་ལོང་མེད་དེ། །ངེས་པར་དབེན་པ་སྟེན་ཅིག་རམ་གྲོ་པ། །དམྱལ་བའི་སྡུག་བསྔལ་ཆ་ཙམ་འདི་ལྟ་སྟེ། །དེ་ཡང་འགའ་ཞིག་ཕྱེ་མར་འཐག་པ་དང༌། །མེ་དཔུང་འབར་བས་དེ་ལུས་ཐལ་བ་ཡི། །ལྷག་མར་བསྲེག་སྟེ་སླར་ཡང་སྲོག་འཚོ་བ། །ཉམ་ཐག་ཆོ་ངེས་འདེབ་ཅིང་ཡང་བཟུང་ནས། །གསོད་ལ་དགའ་བའི་གཤིན་རྗེའི་སྐྱེས་བུ་ཡིས། །ཕྱོགས་ཕྱོགས་ཀུན་ནས་ཡན་ལག་ཀུན་འཐེན་ཏེ། །ལྷུ་ཚིགས་སོ་སོར་བྲལ་བར་བྱས་གྱུར་ཀྱང༌། །ལས་ཀི་དབང་གིས་སྲོག་སོང་མ་ཡིན་ནོ། །ཅི་ཙམ་སེམས་ཅན་ལས་སྒྲིབ་བརྣག་དཀའ་བ། །རྣམ་སྨིན་མི་བཟད་མྱོང་བའི་དུས་འདི་རུ། །འཕགས་པའི་ཐུགས་རྗེའི་མཐུ་ཡང་ཆེས་ཆེ་བས། །ཟླ་ལྟར་གསལ་བའི་བཞིན་རས་སྣང་བྱས་ཏེ། །བྱམས་དང་བརྩེ་བའི་ཕྱག་གིས་བླངས་ནས་ནི། །སྡུག་བསྔལ་དེ་ལས་སྐྱོབ་ཅིང་གྲོལ་བར་འགྱུར། །ཐུགས་རྗེ་ཆེན་པོ་དེ་ལ་མངའ་བའི་སླད། །ཡི་གེ་དྲུག་མ་སྒྲ་སྙན་སྒྲ་ལྟ་བུས། །གྲངས་མེད་བོས་ནས་གསོལ་བ་འདེབས་པར་རིགས། །ནོར་གྱིས་ཅུང་ཟད་མཛའ་བའི་བྱིས་པ་འདི། །མགུ་བའི་དུས་ན་བསྟོད་པ་བྱེད་པའི་སྐད། །རྒྱུ་མེད་པར་ཡང་སྨོད་ཅིང་ཞེ་སྡང་བ། །སྙན་དང་མི་སྙན་འཇིག་རྟེན་ཆོས་བརྒྱད་པོ། །ཁྱོད་ཀྱིས་མགོ་སྙོམ་མཛོད་ཅིག་བྲག་ཆ་འདྲ། །བྱིས་པས་བཀུར་བསྟི་བྱས་ཀྱང་སྙིང་པོ་ཅི། སྡང་བའི་ངོ་འཛུམ་གནག་པའི་འགྱུར་བ་ཅན། །སྐྱེ་བོ་ངན་པ་མེ་འདྲ་དེ་བས་ན། །མེ་ལྕེ་ལ་ནི་ཁྲོ་བར་བྱེད་དམ་ཅི། །དེ་ལས་རིང་བར་འདུག་ན་བདེ་བ་ཐོབ། །ངེས་པར་དབེན་པ་སྟེན་ཅིག་རིམ་གྲོ་པ། །དབེན་པའི་ཕྱོགས་སུ་དགེ་བ་ངང་གིས་འཕེལ། །སྔོན་གྱི་གྲུབ་པའི་སྐྱེས་བུ་དེ་ཀུན་ཀྱང༌། །དབེན་པ་ལ་བསྟེན་བདུད་རྩི་ཐོབ་པ་མང༌། །དབེན་པའི་ཕྱོགས་སུ་ཉམས་ཀྱི་གྲོགས་མང་བ། །རྨ་བྱ་ནེ་ཙོ་ཁུ་བྱུག་གྲ་སྐད་སྙན། །ངང་པ་ཁྲུང་ཁྲུང་མཐིང་རིལ་ཆུ་སྐྱར་དཀར། །བག་ཡངས་རྩེ་བའི་རོལ་བ་སྟོན་བར་བྱེད། །བུང་བ་ཁྱུ་མང་སྙན་པའི་སྒྲ་དང་ལྡན། །རི་དྭགས་རྣམ་མང་རྒྱུ་བའི་ས་ཡི་ཆར། །འུ་བུས་དབེན་པ་བསྟེན་པའི་དུས་ལ་བབས། །སྔོན་ཆད་ལོ་ནི་འདི་ཙམ་སོང་བ་ལ། །ཉིན་གཅིག་ཙམ་ལ་ལུས་ངག་དགེ་བ་ཡི། །ལས་ལ་བསྐུལ་བའི་ལོང་ཡོད་མ་ཡིན་ན། །ད་དུང་གཉིད་དང་ལེ་ལོའི་དབང་དུ་འགྲོ། །ལང་ཚོའང་མེ་ཏོག་སྟོན་གྱི་རྗེས་འགྲོ་བ། །ཚེ་འདིའི་བྱ་བ་ཟིན་མེད་འདི་ལྟ་སྟེ། །ནམ་མཁའི་བྱ་གྲིབ་སྙེག་པའི་བུ་ཆུང་འདྲ། །དེ་སླད་ཚེ་འདིའི་བྱ་བ་བཏང་ན་ལེགས། །མྱུར་དུ་དབེན་པ་བསྟེན་ཅིག་རིམ་གྲོ་པ། །ད་ལན་མི་ལུས་ཐོབ་པའི་དུས་ཉིད་ན། །ཕྱི་མའི་འདུན་མའང་ད་ལྟ་བསྒྲུབ་དགོས་ཏེ། །དུས་འདིར་ཐར་པའི་ལམ་རྒྱགས་འཚོལ་བར་རིགས། །ངེས་པར་དབེན་པ་སྟེན་ཅིག་རིམ་གྲོ་པ། །ཚངས་པའི་གནས་ལ་སྨོན་དུ་ག་ལ་ཡོད། །འཁོར་ལོས་བསྒྱུར་རྒྱལ་སླར་ཡང་ལྷུང་བ་ཉིད། །འཁོར་བ་སྒྱུ་མའི་གླང་ཆེན་ལ་ཞོན་ཏེ། །འཁོར་བ་སྨིག་རྒྱུའི་ཆུ་བོ་འཐུང་དང་མཚུངས། །ནམ་ཡང་རྙེད་པའི་གོ་སྐབས་མ་མཆིས་སོ། །ངེས་པར་དབེན་པ་སྟེན་ཅིག་རིམ་གྲོ་པ། །འཁོར་བ་བས་ཀྱང་བདག་དོན་མི་སྒྲུབ་སྟེ། །སྐྱེ་བོ་འདི་དག་རྡོ་བ་ངན་པ་བཞིན། །བདག་གིས་འདི་ལ་གཟོ་བའི་ཐབས་མེད་ན། །རང་གིས་རང་ཉིད་ངལ་བ་བྱ་བར་ཟད། །འོན་ཀྱང་སྔོན་གྱི་སྨོན་ལམ་སྟོབས་ཆེ་བས། །གལ་ཏེ་ངལ་བ་འབྲས་བུ་མཆིས་ན་ནི། །འཕགས་མཆོག་ཁྱོད་བཞིན་བྱང་ཆེན་སྤྱོད་ལ་འཇུག །བྱམས་པའི་སྤྱན་གྱིས་ཉིན་མཚན་ལན་དྲུག་ཏུ། །ཐུགས་རྗེའི་ནུས་པ་སྟོན་ཅིག་སྤྱན་རས་གཟིགས། །ཞེས་པ་འདི་ལེ་ལོ་ཅན་དབེན་པ་ལ་དགའ་བའི་རིམ་གྲོ་པ་མདོ་སྡེའི་ཚུལ་ལ་བྱང་བ་ཀུན་ཏུ་བཟང་པོ་དབེན་པ་ལ་བསྐུལ་བའི་གཏམ་དུ་ཀརྨ་པ་བཅུ་བ་འཇིག་རྟེན་རྣམ་པར་འདྲེན་པས་མཚོ་དཀར་སྤྲུལ་བའི་ཕོ་བྲང་གི་དབེན་པར་བྲིས་པའོ། །

༄༅། །ན་མོ་གུ་རུ། རྗེ་བླ་མ་རྣམས་ལ་གསོལ་བ་འདེབས། །ཡི་དམ་ལྟ་ཡི་ཐུགས་རྗེས་གཟིགས། །མཁའ་འགྲོ་རྣམས་ཀྱི་༼འདིར་མ་ཕྱིར་ཚིག་ཆད་༽གནས་ང་མཚར་མཁའ་སྤྱོད་ཙཱ་རི་ཏྲ། །བདེ་ཆེན་འཇུག་པའི་ཕོ་བྲང་ནས། །མགོན་པོ་ག་ཡ་དྷ་རི་ལ། །༼འདིར་མ་ཕྱིར་རྐང་བ་གཅིག་ཆད་༽དཔལ་ལྡན་མ་ཧཱ་ཀཱ་ལ་ཡབ་ཡུམ་རྣམས། །གསལ་བར་གཟིགས་ནས་གཏོར་མ་ཕུལ། །རི་ནི་མཚོན་ཆ་གཟེངས་འདྲའི་དབུས། །ཡན་ལག་བརྒྱད་ལྡན་འོ་མའི་རྒྱ་མཚོ་ལ། །ཚོགས་དང་གཏོར་མའི་མཆོད་པ་ཕུལ་བ་ལས། །མཚོའི་དཀྱིལ་ན་ཤེལ་གྱི་མཆོད་རྟེན་དྭངས་ལ་གསལ་བའི་ནང་ན། པདྨ་ཟླ་བའི་གདན་གྱི་སྟེང་དུ་ཐུགས་རྗེ་ཆེན་པོ་སྤྱན་རས་གཟིགས་དབང་ཕྱུག་སྐུ་མདོག་དཀར་པོ་ཞལ་གཅིག་ཕྱག་བཞི་པ། དབུ་ལ་རིན་པོ་ཆེའི་རྒྱན་གྱིས་བརྒྱན་པ། སྤྱི་བོར་འོད་དཔག་མེད་པའི་ཅོད་པན་ཅན། ཕྱག་གཡས་ཤེལ་དཀར་གྱི་ཕྲེང་བ་འཛིན་པ། གཡོན་པ་མེ་ཏོག་ཨུཏྤ་ལ་སྙན་གྱི་ཐད་དུ་ཁ་ཕྱེ་བ། ཕྱག་དང་པོ་གཉིས་ཐུགས་ཀར་ཐལ་མོ་སྦྱར་པ། ལྷའི་ན་བཟའ་པཉྩ་ལི་དམར་པོས་སྐུ་སྨད་དཀྲིས་པ། ཞབས་གཉིས་རྡོ་རྗེའི་དཀྱིལ་མོ་དཀྲུང་གིས་བཞུགས་པ། སེམས་ཅན་ཐམས་ཅད་ལ་ཐུགས་བརྩེ་བ་ཆེན་པོས་གཟིགས་པ་ལམ་གྱིས་གསལ་བ་ལས་མིག་འཁྲུལ་བ་ཡིན་ནམ་སྙམ་ནས་སླར་ཡང་གཟིགས་པ་དང༌། འཇའ་འོད་ཀྱི་རྣམ་པས་མཚོ་ནང་དུ་ཐིམ་སོང་བ་ལས་བུད་མེད་རས་དམར་གྱོན་པ་ཞིག་ན་རེ། སྐྱེས་བུ་ཆེན་པོ་འོ་མ་བརྒྱལ་བར་ཁྲུས་གསོལ་མཛོད་དང༌། དཀར་མོ་སྐུའི་མཁའ་འགྲོ་འབུམ་ཕྲག་མང་པོ་ཁྲུས་གསོལ་བའི་གནས་ཡིན། མཚོ་འདི་དང་འབྲེལ་བ་ཙམ་གྱིས་དོན་དང་ལྡན་གསུང་ནས་མི་སྣང་བར་གྱུར་ཏོ། །དེ་ནས་ཕེབས་པ་དང་ནེའུ་གསིང་གི་ལྗོངས་ཆེན་པོ་གཅིག་ཏུ། ཆུ་ཡན་ལག་བརྒྱད་ལྡན་དལ་བར་འབབ་པ། མེ་ཏོག་སྣ་ཚོགས་པ་བཀྲ་བ། བྱ་དང་རི་དྭགས་ཚང་མ་བག་ཡངས་སུ་འཕྱོ་བ། ལུང་པ་ཚང་མར་སྤོས་ཀྱི་དྲི་ངད་ཐུལ་བ། དཔའ་བོ་དང་མཁའ་འགྲོ་མ་སྤྲིན་ལྟར་འདུ་བའི་གནས། དེའི་དབུས་སུ་རང་བྱུང་གི་མཆོད་རྟེན་མང་དུ་བཞུགས་པ། གཡས་རི་དར་དཀར་གྱི་ཡོལ་བ་བྲེས་པ་འདྲ་བ། བཀྲ་ཤིས་རྟགས་བརྒྱད་ཀྱིས་མཚན་པ། གཡོན་རི་རྒྱལ་པོ་གདན་རུ་བཞུགས་པ་འདྲ་བ་ལ་རྒྱལ་པོ་རྣམ་ཐོས་སྲས་ལ་ནོར་ལྷ་གཏེར་བདག་གིས་བསྐོར་བ་ཞལ་གཟིགས། རྒྱབ་རི་སོག་པོའི་ཁྲམ་འདྲ་བ་ལ་ཞིང་སྐྱོང་ཡབ་ཡུམ་གསལ་བར་གཟིགས། མདུན་རི་པདྨ་སྤུངས་པ་འདྲ་བ་ལ་གུ་རུ་པདྨ་འབྱུང་གནས་ལ་སྤྲུལ་པའི་གུ་རུ་མཚན་བརྒྱད་ཀྱིས་བསྐོར་བ་ཞལ་གཟིགས། སྔོན་ཊོཾ་བྷི་ཧེ་རུ་ཀའི་ཕུག་པ་ཡིན་བྱ་བ་གཅིག་ཏུ་བཞུགས་པ་ལས། རྨི་ལམ་དུ་བུད་མེད་སྔོ་སེང་ངེ་བ་མིག་རྩ་དམར་བ་རལ་པ་རྒྱབ་ཏུ་བཅིངས་པ་གཅིག་གིས་ཐོད་པ་ཆང་གིས་བཀང་བ་ཞིག་ཁུར་ནས་འདི་བཞེས་དང་ཟེར་བ་ལས། གནས་ཙཱ་རི་ཏྲ་ཡིན་པས་འཐུང་ཆོག་དགོངས་ནས་ཞལ་ཧུབ་གསུམ་འཐུང་པ་ལས་ཤེས་རབ་རང་བཞིན་དུ་འབར་པ་ཉམས་དང་རྟོགས་པ་སྐྱེ་བ་ཞིག་བྱུང་བ་ལ་བཀའ་རྒྱུད་ཀྱི་བླ་མ་དྲན་ནས་གསོལ་བ་བཏབ་བ། 
	༈ གནས་འོག་མིན་ཆོས་ཀྱི་ཕོ་བྲང་ན། །ཆོས་སྐུ་རྡོ་རྗེ་འཆང་ཆེན་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །ཤར་ཨ་ཧོར་ནོར་བུའི་དགོན་པ་ན། །ཏེ་ལོ་ཤེས་རབ་བཟང་པོ་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །བྱང་པུསྤ་ཧ་རའི་དགོན་པ་ན། །མཁས་པ་ནཱ་རོ་པཎ་ཆེན་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །ལྷོ་གྲོ་བོ་ལུང་གི་དགོན་པ་ན། །སྒྲ་བསྒྱུར་མར་པ་ལོཙྪ་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །འབྲོག་ལ་ཕྱི་གངས་ཀྱི་ར་བ་ན། །མི་ལ་བཞད་པའི་རྡོ་རྗེ་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །ཤར་དག་ལྷ་དཔལ་གྱི་སྒམ་པོ་ན། །ཆོས་རྒྱལ་དྭགས་པོ་ལྷ་རྗེ་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །གནས་སྟོད་ལུང་མཚུར་ཕུའི་དགོན་པ་ན། །རྗེ་དུས་གསུམ་མཁྱེན་པ་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །གནས་ཆུ་བར་སྤྲུལ་བའི་ཕོ་བྲང་ན། །གར་དབང་ཆོས་ཀྱི་དབང་ཕྱུག་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །གནས་ཙཱ་རི་ཏྲ་ཡི་ཕོ་བྲང་ན། །ཡི་དམ་རྡོ་རྗེ་ཕག་མོ་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །མཆོག་ཐུན་མོང་དག་དངོས་གྲུབ་བསྩལ་དུ་གསོལ། །གནས་བསིལ་བ་ཚལ་གྱི་དུར་ཁྲོད་ན། །ཆོས་སྐྱོང་མ་མགོན་ལྕམ་དྲལ་ལ་གསོལ་བ་འདེབས། །རྗེ་དྲན་ནོ་ཐུགས་རྗེའི་སྤྱན་གྱིས་གཟིགས། །གདུག་པའི་དགྲ་བགེགས་ཚར་ཅོད་ཅིག །ཅེས་གསོལ་བ་བཏབ་བས་ཉི་མ་ཤར་གྱི་ཕྱོགས་ནས་སྤྲིན་དཀར་ཞིག་ལོང་གིས་བྱུང་བའི་དུས། རྣལ་འབྱོར་གྱི་དབང་ཕྱུག་མི་ལ་རས་པ་དེ་ཉིད་སེང་གེ་སྲབ་མེད་པ་ནམ་མཁར་འཕྱོ་བ་གཅིག་ལ་ཆིབས། ཕྱག་གཡས་ཐོད་པའི་ཌཱ་མ་རུ་འཁྲོལ་ཞིང༌། ཕྱག་གཡོན་བསྡིགས་མཛུབ་ནམ་མཁའ་ལ་གཏད་ནས། སྐྱེས་བུ་ཁྱོད་ཇི་ལྟར་འདོད་པ་ཡིན་གསུངས་པ་ལ། བདག་གི་བླ་མ་རྒྱལ་བ་གར་གྱི་དབང་ཕྱུག་དེ་སྙིང་ཁོང་རུས་པའི་གཏིང་ནས་དྲན་ཏེ་གསོལ་བ་གྲངས་མེད་དུ་བཏབ་པ་ཡིན་ཞུས་པས། རྣལ་འབྱོར་བ་དེའི་ཞལ་ནས། ཁྱོད་ཀྱི་བླ་མ་རྒྱལ་བ་འོད་དཔག་མེད་པའི་སྤྲུལ་བ་དེ་མདོ་ཁམས་ཕྱོགས་སུ་སུ་འཁྲུངས་ནས་ཡོད། འགྲོ་བ་སེམས་ཅན་ཐམས་ཅད་གྱི་དོན་དཔག་ཏུ་མེད་པ་བྱེད་པར་འགྱུར་ཞེས་ལུང་བསྟན་ནོ། །དེ་ནས་མཁའ་འགྲོ་ཁྲོས་ནག་གི་མཚོ་སྐོར་ལ་ཕེབས་པ་དང་ཡི་དམ་རྡོ་རྗེ་ཕག་མོ་ཤིན་ཏུ་ཁྲོས་པའི་ཕོ་བྲང་དུ་ཞལ་གཟིགས། གནས་བསྐོར་བ་རྣམས་པ་སྤྱོད་ལམ་ཞིབ་པ་གལ་ཆེ་གསུང་ནས། 
	༈ གནས་ངོ་མཚར་ཙཱ་རི་ཏྲ་ཡི། །བུ་སྐལ་ལྡན་ཉམས་མོང་སྐྱེ་བའི་ཞིང༌། །མ་མཁའ་འགྲོ་སྤྲིན་བཞིན་འདུ་བའི་གནས། །གནས་ཙཱ་རི་ཏྲ་ཡི་བཀྲ་ཤིས་ཤོག །ཞེས་ཀརྨ་པའི་སྐྱེ་བའི་ཕྲེང་བ་འཇིག་རྟེན་རྣམ་པར་འདྲེན་པས་མཚོ་དཀར་སྤྲུལ་བའི་ཕོ་བྲང་ནས་བསླེབ་རོང་དུ་ཕེབས་པའི་གཟིགས་སྣང་ཐོར་བུ་རྣམས་མ་འོངས་པའི་སེམས་ཅན་གྱི་དོན་དུ་ཡི་གེར་བཀོད་པའོ། །

༄༅། །རྒྱ་གར་སྐད་དུ། པརྨུ་པཱ་སེ་ན་ཤཻ་ཀྵ་ལི་ཁེ་ཛནྡྷ་རད་ཤེ་ད་ནཱ་མ། བོད་སྐད་དུ། རིམ་གྲོ་པར་སློབ་པའི་སྤྲིངས་ཡིག་རྒྱུད་མང་དཀར་པོ་ཞེས་བྱ་བ་འཕགས་པ་སྤྱན་རས་གཟིགས་དབང་ཕྱུག་ལ་ཕྱག་འཚལ་ལོ། །ཕྲེང་ལྡན་མུ་ཏིག་དཀར་པོ་གཡོ་བའི་དོ་ཤལ་འཛིན་པ་པོ། །དབུ་རྒྱན་སྙན་རྒྱན་མགུལ་རྒྱན་མུ་ཏིག་དཀར་པོའི་ཆུན་པོ་འཕྱང༌། །ཕྱག་གདུབ་ཞབས་གདུབ་སྐ་རགས་འོག་པགས་མུ་ཏིག་དྲྭ་བས་འཁྱུད། །གོས་དཀར་འཛིན་པ་དུང་ལྟར་དཀར་བའི་སྤྱན་རས་གཟིགས་ལ་འདུད། །སྦྲང་རྩིས་མོས་པའི་ཁ་ཡི་ཆང་གིས་སྦགས་པའི་དྲི་བཟང་ཅན། །རྐང་པས་བསྣུན་པས་སྒོ་ཕྱེ་གླུ་དག་ལེན་ཞིང་ནང་དུ་སོང༌། །གེ་སར་རྡུལ་ལ་མལ་བྱས་འདོད་པ་སྤྱོད་པ་བུང་བའི་ཁྱིམ། །ཕྱག་ན་པདྨ་དཀར་པོ་མཛེས་པར་འཛིན་དེས་ཁྱོད་ལ་སྲུངས། །ནུ་མ་གཡོན་པ་རི་དྭགས་སྐྲྀཥྞ་ས་རའི་པགས་པས་བཀབ། །མེལ་ཙེ་བྱེད་པ་ཙན་དན་དྲི་མས་བསིལ་བའི་ས་གཞི་ལ། །ཟླ་བ་ཆུ་ཤེལ་རྡོ་བའི་སྟེང་དུ་བདེ་བར་ངལ་གསོ་བ། །མུ་ཏིག་ཕྲེང་བ་དཀར་པོ་འཛིན་པའི་ལྷ་ཡིས་ཁྱོད་ལ་སྲུངས། །སྨོན་ལམ་ཡོངས་མུ་སྨིན་པའི་རིམ་གྲོ་པ། །མདོ་སྡེའི་ཚུལ་ལ་བྱང་བ་དེ་བས་ན། །གཉེན་གཤིན་སྙན་པའི་གཏམ་འདི་ངས་བྱ་ཡི། །བསོད་ནམས་འདུན་སླད་གུས་པའི་ཡིད་ཀྱིས་ཉོན། །མདོ་སྡེ་པདྨའི་སྐྱེད་མོས་ཚལ་ནང་ན། །པདྨ་དཀར་པོ་མདོ་སྡེ་ཀུན་གྱི་དཔལ། །བྱང་ཆུབ་སེམས་དཔས་བསྙེན་པའི་ཆོ་ག་དང༌། །སྤྱོད་ཡུལ་ཀུན་ལ་དང་བའི་ཡིད་ཀྱིས་བལྟ། །བལྟས་ནས་དེ་དང་མཐུན་པ་རྗེས་སུ་སློབ། །གང་ལ་མི་རྟག་བདག་མེད་ཆོས་སྟོན་ན། །བ་སྤུ་གཡོ་ཞིང་མཆི་མ་འཛགས་པ་ཡི། །སྐྱེ་བོ་དེ་ལ་བྱང་ཆུབ་མྱུ་གུ་ཡོད། །དཔེར་ན་རིན་ཆེན་གླིང་དུ་འགྲོ་འདོད་མི། །དེད་དཔོན་ལ་བརྟེན་ཕྱོགས་དང་གླིང་ཤེས་པ། །ཕྱི་ནས་དོན་མཐུན་མང་པོས་རང་ཉིད་ལ། །གསོལ་བ་བཏབ་ནས་རྒྱ་མཚོའི་གྲུ་གཟིངས་ལྟར། །དེ་བཞིན་དང་པོའི་བྱང་ཆུབ་རྒྱུ་ལ་ཚོལ། །སྲོག་ཆགས་བྱེ་བ་མང་པོའི་དོན་དུ་བདག །སྙིང་རྗེའི་གྲུ་ཆེན་ལ་འཇུག་རྣ་བ་འཛིན། །འཁོར་བར་མི་གནས་མྱ་ངན་འདའ་མི་རེག །རྒྱ་མཚོ་གཅིག་ནས་གཉའ་ཤིང་བུ་ག་དང༌། །རུས་སྦལ་ཕྲད་པ་པས་ཀྱང་འགྲོ་བ་ལས། །མི་ལུས་ཐོབ་པ་དེ་ནི་དེ་བས་དཀའ། །མི་ཉིད་རྙེད་པ་ས་ཡི་རྡུལ་ཙམ་ལ། །དགེ་འདུན་རྙེད་དང་དམ་ཆོས་ཐོས་པ་དང༌། །མེ་ཏོག་ཕོག་པའི་བླ་མ་ལྷ་བས་ལྷ། །རྙེད་པ་འདི་ལྟ་མཛུབ་མོའི་རྡུལ་ཙམ་མོ། །དེ་བས་ཁྱོད་ཀྱིས་ཅི་ནས་བླ་མ་བསྟེན། །རི་བོ་བྱ་རྐང་ཚང་ཚིང་ནགས་ཀྱི་ནང༌། །རྡོ་བའི་བྱ་སྐྱིབས་ཉེ་བར་ཆུ་མིག་ཡོད། །མཚན་མོའི་ཐོ་རངས་གཉིད་སད་དུས་ལ་ཡང༌། །འུ་བུས་དབེན་པ་བསྟེན་སྙམ་ཡིད་ལ་གྱིས། །དགེ་བ་མ་མཆིས་བྱིས་པའི་རང་བཞིན་ལ། །བདེ་མེད་ལས་ཀྱི་སྡུག་བསྔལ་བསྐལ་བ་བླངས། །བྱ་བ་ཟིན་མེད་སྡུག་བསྔལ་སླར་འཁོར་བ། །འདི་ལ་ནམ་ཡང་ཡིད་ནི་མི་བརྟོན་ནོ། །འཁོར་བའི་འཁོར་ལོར་འཐོམ་པའི་རྒན་པོ་ལ། །རྒ་བས་འོང་ནས་རྒོད་པར་བྱེད་པ་བཞིན། །རྟེན་མེད་ཉོན་མོངས་ལུས་འདིའི་རྟེན་ཡིན་ཞེས། །འཁར་བ་གཅིག་པུ་ལས་ཀྱིས་སྦྱིན་པ་བཞིན། །རྒ་ཤི་མེད་ལྟའི་མུན་པས་འཐོམ་པའི་སྐྱེ་བོའི་བསམ། །སྔོན་གྱི་གཏམ་ལ་སྲིན་བུའི་རྗེས་ཀྱི་ཕ་རོལ་ཡོད། །སུ་ཡིས་མཐོང་ཞེས་པ་ཞད་གད་ཆེས་ཆེར་སྒྲོག་པར་བྱེད། །རྒྱུ་དང་འབྲས་བུར་ཐེ་ཚོམ་ཡིད་གཉིས་ལོག་ལྟ་བ། །ཀུ་ཤའི་རྩེ་མོ་རླུང་གིས་གཡོབ་པའི་ཟིལ་བ་བས། །མི་རྟག་འདི་ཀ་དེ་བས་སྔོན་དུ་སྲོག་ཆགས་ལ། །གློ་བུར་འོང་བའི་ནད་ཀྱི་ཟོལ་གྱིས་ཉམས་པར་བྱས། །དབང་མེད་དེ་ནི་སྲིད་པ་བར་དོའི་ལམ་དུ་སོང༌། །ཆུ་ཀླུང་ཤུགས་དྲག་རྡོ་བ་ཟུར་རྣོན་འཐམ་པའི་བར། །ཚེར་མ་འཛིང་པའི་ཡལ་ག་ལག་པས་ཕྱོགས་རྣམས་བཀག །ཉམ་ངའི་ལམ་དུ་འདུན་ནས་འོང་བའི་གཤིན་རྗེའི་མིས། །གཡོ་དང་སྒྱུ་བྱས་སྡིག་ལ་བསྐམ་བྱས་འདི་འོང་ཞེས། །སྨིན་མ་གཡོ་བའི་སྡང་མིག་གིས་བསྣུན་བཞིན་རས་བརྣགས། །དབྱུག་པས་བདས་ནས་ལྕེ་སྤྱང་རྔམ་པའི་ཟས་སུ་བརྡུང༌། །མ་རུངས་བྱ་ཚོགས་ཤུགས་ལྡན་ལང་ལོང་འོང་པས་འཐོག །ཆུ་བོ་རབ་མེད་མེ་བས་ཚ་བའི་ནང་ངུ་དེས། །ཆོ་ངེའི་འབོད་སྒྲོགས་ཉེ་དུའི་སྐྱེ་བོས་ཐོས་པ་མེད། །དམྱལ་བའི་མེ་དོང་མེ་ལྕེའི་ནང་དུ་དེ་བླུགས་ནས། །ཤིང་སྐམ་བཞིན་དུ་རང་རྒྱུད་ངན་པ་འདི་འབར་ཞེས། །གཤིན་རྗེའི་སྐྱེས་བུས་གད་རྒྱངས་སྒྲོགས་བྱས་མོད་པར་བེད། །རྒྱ་མཚོའི་དུས་རླབས་དུས་ལས་ཡོལ་བ་མེད་པ་བཞིན། །མཛེས་པའི་བཞིན་རས་མེ་ཏོག་ཀུ་མུད་མདངས་དཀར་བ། །གསལ་བར་བྱས་ནས་བདུད་རྩིའི་བུམ་པའི་ཆུ་ཡིས་སྦྲན། །ཐུགས་རྗེའི་མཐུ་ལས་སྐད་ཅིག་ཐང་ཅིག་ཡུད་ཙམ་ལ། །ཆུ་བོ་རབ་མེད་དེང་ནས་བཟུང་སྟེ་བདུད་རྩིའི་ཡི། །དལ་འབབ་ལག་བཀྲུས་ལྷ་ཡི་ལུས་ཐོབ་ལྷ་མོས་འདུད། །དལ་བུ་དལ་བུས་རླུང་གཡོབ་རླུང་གིས་བསིལ་བར་བྱེད། །སྐད་སྙན་ཡིད་འོང་ཆུ་སྐྱར་དཀར་པོའི་ཕྲེང་བ་འབབ། །ཐུགས་རྗེའི་ཆར་རྒྱུན་མཐོ་རིས་ཆུ་བོ་འབབ་པ་ཡིས། །དམྱལ་བའི་མེ་དཔུང་ཆིལ་ཆིལ་གསོད་པ་མཐོང་ནས་སླར། །ཅི་ཞིག་ལྟར་ན་པདྨའི་དགའ་ཚལ་མཛེས་བལྟམས་པ། །བསིལ་བའི་རླུང་ལྡང་ལྷ་ཡི་གོས་བཟང་དལ་བུས་གཡོ། །མེ་ཏོག་ཕྲེང་འཕང་འདོད་ཡོན་ཉམས་སུ་མྱོང་བ་འདི། །སུ་ཡིས་མཐོང་ཞེས་ཕྱོགས་དང་ཕྱོགས་སུ་བལྟས་པ་ན། །འཇིག་རྟེན་གསུམ་སྣང་ལྷ་ཡི་ལྷར་གྱུར་སྤྱན་རས་གཟིགས། །མཐོང་བས་ཡིད་ཆེས་གུས་པའི་དབང་གིས་བཞིན་རས་དུད། །དུས་ནི་རང་ལོན་འུ་བུས་མགོན་ཁྱོད་ད་མཐོང་ཞེས། །ཉེ་བར་བཏུད་ནས་དད་པས་ཡུས་པའི་མཆི་མ་བླགས། །ངན་སོང་གནས་རྣམས་མ་ལུས་སྟོངས་བྱེད་རྩལ་བྱང་བ། །ཀྱེ་ལགས་ཐུགས་རྗེ་ཆེ་མངའ་འཕགས་མཆོག་སྤྱན་རས་གཟིགས། །བྱིས་པ་ཁ་ཅིག་མི་ཡི་འཇིག་རྟེན་བལྟས་པའི་མཐར། །སྐོམ་པས་ཕྱིར་ངལ་ཆུ་ཡི་ཐིགས་པའང་རྙེད་དཀའ་བ། །དེ་ལྟ་ན་ཡང་འཚོ་བའི་སྡུག་བསྔལ་བཏང་མ་གྱུར། །འཕགས་པའི་མཆོག་གི་ཕྱག་ནས་འབབ་པའི་འོ་རྒྱུན་ལས། །མགྲིན་པའི་བར་རུ་ངོམས་པ་མེད་པ་འཐུང་བྱས་ནས། །ནོར་དང་འབྲུས་གང་བང་བ་ལྡན་པའི་ཁྱིམ་ལ་འདུག །བདེ་འགྲོ་རྣམས་དང་དེང་ནས་སྐལ་བ་མཉམ་ཞེས་སྨྲ། །ཉིན་རེ་བཞིན་དུ་མཁའ་ལྡིང་གཤོག་པའི་རླུང་གི་ཤུགས། །མཚོ་རླབས་གཡོ་བྱེད་འོང་ཞེས་ཀླུ་རྣམས་རིངས་པར་བྲོས། །འཁོར་བ་བཞིན་དུ་ཆུ་གཏེར་འཁོར་བའི་ཕྱོགས་མ་མཐོང༌། །གང་དང་ཉེ་བ་ལག་པས་བཞིན་རས་སྒྲིབ་བཞིན་དུ། །མཁའ་ལྡིང་བརྩེ་མེད་སྡེར་མོ་ལྕགས་ཀྱུ་རྣོན་པོས་བསླང༌། །མ་ལ་ཡ་ཡི་རི་བོའི་རྡོ་གླེགས་ཐོག་ཏུ་བཀོད། །འགྲོ་བར་འདོད་པའི་སྲོག་གི་ལྷག་མ་ལྡན་དེ་ལ། །ངལ་སོས་སླད་དུ་ཡུད་ཀྱིས་མིག་ཟུར་བལྟ་བ་ན། །ཀླུ་ཡི་བསྐལ་པའི་སྡུག་བསྔལ་ཐ་མར་བྱ་སྙམས་ཏེ། །ཐུགས་རྗེའི་སྤྲིན་ལས་ཁ་ཟས་རོ་བརྒྱ་ལྡན་པ་བབས། །མཁའ་ལྡིང་གིས་ཟོས་དེ་རིང་སུ་ཡིས་བདུད་རྩི་སྦྱིན། །མཐོང་བར་འདོད་ནས་མཁའ་ལྡིང་ཀུན་ཏུ་བལྟ་བར་བྱེད། །པདྨའི་འདབ་མ་འདྲ་བའི་སྤྱན་ལྡན་ལྷ་ཡི་ལྷ། །མཁའ་ལྡིང་དེ་ལ་ཀླུ་མཆོག་བསླངས་ནས་བདུད་རྩིས་གསོས། །མ་རྨས་མ་ཉམས་ཀླུ་ནི་གདེངས་ཀ་མཛེས་པར་ལངས། །མཚོ་དང་ལྷུན་པོ་ལུག་ཁྱུ་འདི་ན་ཉེ་དུ་འདིས། །འདི་ཡིས་བདག་ལ་འཚོ་བ་སླར་བྱིན་མཛེས་པ་འདིར། །མགུ་བའི་ལུས་བཏུད་དེ་ནས་རང་གི་ཁྱིམ་དུ་སོང༌། །མཚན་མོའི་ཐོ་རངས་བརྒྱ་སྟོང་རི་བའི་མུ་ཏིག་གིས། །ཀུན་འཁོར་འོད་ཀྱིས་ཕྱོགས་རྣམས་སྣང་བར་བྱེད་བཞིན་དུ། །ཕྲེང་བ་བཟུང་ནས་བྱང་ཆུབ་སེམས་དཔའ་ལྟ་རུ་སོང༌། །རི་བོ་ཏཱ་ལའི་ཙན་དན་ནགས་ཀྱི་སྐྱེད་མོས་ཚལ། །འཕགས་པའི་མཆོག་ལ་དད་པས་ལན་མང་ཕྱག་བྱས་ནས། །དྲིན་ལ་བསམ་སྟེ་ཕྲེང་བ་མགུལ་དུ་ལག་པས་གཡོགས། །འཇིག་རྟེན་དབང་ཕྱུག་ལྷག་པའི་ཐུགས་རྗེ་མངའ་བའི་ལྷ། །སྐྱེ་བོ་བདག་འདྲ་ལས་གྱི་སྒྲིབ་པས་ནོངས་ལགས་ན། །ཕྱིས་ནས་ད་ནས་བདག་གི་སྐྱབས་གཞན་མ་མཆིས་པས། །བརྩེ་བའི་སྤྱན་གྱིས་བདག་ལ་གཟིགས་ཤིག་སྤྱན་རས་གཟིགས། །དེ་ལྟར་ཁྱོད་ཀྱི་བྱང་ཆུབ་སྤྱོད་ལ་རྗེས་སུ་ཡི་རངས་དགེ་བ་འདི། །ཆུ་བོའི་རྒྱུན་ལྟར་བདག་ནི་ཚེ་དིང་བཟོད་པའི་དགེ་ཚོགས་མངོན་བགྱིས་ནས། །ལོངས་སྤྱོད་ཐམས་ཅད་རང་བཞིན་འོང་བའི་བ་བཞིན་དབང་དུ་ཉེ་བ་ཉིད། །འཕགས་མཆོག་སྤྱོད་པས་བདག་གི་སེམས་ཅན་བདག་གིར་བྱས་ནས་འཕགས་མཆོག་བསྙེན། །ཇི་སྲིད་འོ་མའི་མཚོ་ལས་ཟླ་བའི་གོས་དཀར་སྦྱིན་པའི་དཔལ་ལ་སྤྱོད། །བདག་གི་དད་པས་སྙན་ངག་མུ་ཏིག་དཀར་པོའི་དོ་ཤལ་འཕངས་པ་འདི། །བསྐལ་པའི་བར་དུ་བསོད་ནམས་བྱ་བའི་དངོས་པོར་གྱུར་ཅིག་དགེ་བ་འདིས། །དེ་སྲིད་སྨོན་ལམ་རྒྱ་མཚོར་འཕྲོ་བའི་རིན་ཆེན་གཟུགས་མང་གནས་གྱུར་ཅིག །མདོར་ན་གདུལ་བྱ་ཀུན་གྱི་ཉེར་འཚོ་ཉེ་དུ་དམ་པར་དབང་མཛད་ནས། །སྨོན་ལམ་ལས་ལྷག་བྱ་དཀའི་སྤྱོད་པ་འདི་དང་འདི་ལྟ་མཐོང་བ་ན། །སྲོག་ཆགས་བྱེ་བ་བརྒྱ་སྟོང་གྲངས་མེད་བདེ་བ་ཅན་དུ་སྨོན་ལམ་བྱས། །སྣང་བ་མཐའ་ཡས་རྒྱལ་བས་རིང་པོར་མི་ཐོགས་ལུང་བསྟན་བདག་ཐོབ་ཤོག །རྒྱལ་བའི་ཞིང་མང་ཡོན་ཏན་ཀུན་ལྡན་ཀུན་གྱི་དགེ་བ་ཇི་སྙེད་ཀུན། །སྤྱན་རས་གཟིགས་ཀྱི་རང་བཞིན་བདག་གིས་བརྗོད་པའི་ཆུ་བོ་འདི་ལ་འབབ། །བསྐལ་བཟང་འདི་ཡི་སངས་རྒྱས་ཀུན་གྱི་སྐུ་དང་འཁོར་དང་དམ་པའི་ཆོས། །གངྒཱའི་བྱེ་སྙེད་དེ་བས་མང་བར་གནས་པར་གྱུར་ཅིག་སྐལ་བ་བཟང༌། །ཇི་སྙེད་གླིང་དང་གླིང་དུ་འགྲོ་བ་གནས་བྱས་ཡོ་བྱད་ལྡན་པར་གྱུར། །མཚོ་ལ་ཀླུ་མཆོག་ནོར་བུའི་རྣ་རྒྱན་ལྡན་པའི་དཔལ་ལ་ཅི་ཡང་ཡོད། །ལྷོ་ཕྱོགས་རླུང་ལྡང་མ་ལ་ཡ་ཡི་ནགས་ཀྱི་ཡལ་འདབ་གཡོ་བར་བྱེད། །དེ་སྲིད་འུ་བུ་ཁྱོད་ཀྱི་འབངས་སུ་སྙིང་རྗེས་བཟུང་མཛོད་ལྷ་ཡི་ལྷ། །དེ་ནས་ས་གའི་དཀར་ཕྱོགས་ཤར་བ་ན། །སྤྱན་རས་གཟིགས་ལ་དད་པའི་ཕྱག་བགྱིས་ཏེ། །ཀརྨ་དར་རྒྱས་ཚོགས་གཉིས་ཆུ་བོའི་རྒྱུན། །སྨོན་ལམ་དབྱར་གྱི་རྒྱས་བྱེད་དཔལ་དང་ལྡན། །དཔལ་ལྡན་འཇིག་རྟེན་རྣམ་འདྲེན་སྙན་ངག་མཁན། །སྙན་ངག་རྒྱུད་མང་དཀར་པོ་འདི་བགྱིས་ནས། །བདག་གི་ཐུགས་རྗེའི་རང་བཞིན་ཅན་དེ་ལ། །ཐུགས་རྗེ་འགྲོ་བའི་དོན་དུ་ཡང་ཡང་བསྐུལ། །ཞིང་རྣམས་ཀུན་ཏུ་ཡི་གེ་དྲུག་པའི་སྒྲ། །རྒྱུད་མང་དཀར་པོ་འདི་ལས་འབྱུང་བར་ཤོག། །།མངྒ་ལཾ། །ཅེས་པ་འདི་རིམ་གྲོ་པ་ཤཱཀྱའི་དགེ་སྦྱོང་མདོ་སྡེའི་ཚུལ་ལ་བྱང་བ་ཀརྨ་དར་རྒྱས་ཀྱི་གཡར་ངོར། ཀརྨའི་མཚན་གྱིས་མངོན་པར་མཐོ་བ་འཇིག་རྟེན་རྣམ་པར་འདྲེན་པས། སྲས་མཁར་གྱི་དགྱེས་མཛད་སྤྲུལ་བའི་ཕོ་བྲང་གི་དབེན་པའི་ནགས་ཚལ་དུ་བགྱིས་པ་འགྲོ་བ་ཀུན་ལ་སྤྱན་རས་གཟིགས་ཀྱི་ཐུགས་རྗེ་ཚད་མེད་པ་འཇུག་པའི་རྒྱུ་རུ་ཤོག། །།

༄༅། །ན་མོ་ནིརྟཱ་ཤྭ་ར་ཡ། །དེ་ཡང་ནམ་ཞིག་རྫོགས་ལྡན་དུས། བདེ་དགེའི་དཔལ་དང་ཕུན་ཚོགས་ཅན། །ས་ལ་གསར་དུ་འོང་བའི་ཚེ། །སྤྱན་ལྡན་ཕན་མཛད་རྣམ་པར་འདྲེན། །མགོན་པོ་པད་དཀར་འཛིན་པ་དེ། །བསམ་གཏན་ལ་ཆགས་སྐྱིལ་ཀྲུང་གིས། །བདག་གིར་བྱས་པའི་བསྟི་གནས་དེར། །བདག་ནི་བག་མེད་ཀུན་ཏུ་རྒྱུ། །གང་ཚེ་འདུས་བྱས་སྐད་ཅིག་མ། །ཕྲེང་བ་འཛིན་པའི་འགྱུར་བ་ཅན། །སྒྱུ་མའི་གར་མཁན་རྩེ་བ་ན། ཆགས་ལྡན་སྐྱེ་བོའང་སད་པར་བྱས། །ཀྱེ་མ་དམ་པའི་བཤེས་གཉེན་ནི། །བྱམས་བརྩེའི་འོད་སྣང་ཟླ་རིས་ཀྱིས། སྡིག་པའི་དྲི་མས་གནག་གྱུར་པ། །འབྱུང་པོ་ཀུན་ཀྱང་དཀར་བར་བྱེད། །སྐབས་དེར་དབྱར་གྱི་མཛའ་བོ་ཉིད། །དཔྱིད་ཀྱི་དཔལ་མོའི་མགྲོན་དུ་ཆས། །ནོར་འཛིན་དབྱིག་གི་མངལ་ལྡན་མ། །བསྟེན་པ་ཉིད་ཀྱི་ངང་ཚུལ་ལས། །ལུས་མེད་བརྩེ་དགའི་སྤུ་ལོང་གཡོ། །ས་གའི་དཀར་ཕྱོགས་དགེ་མཚན་གྱི། །རི་མོ་གསལ་བར་འཛིན་བྱེད་པ། །དེ་ཚེ་བདག་ཀྱང་སྤྲོ་བའི་སེམས། །ཆུ་འཛིན་འཁྲིགས་པའི་དབྱར་རྔ་ལ། །གཅིག་ཏུ་ཆགས་པའི་མདོངས་སྒྲོ་ཅན། །རྨ་བྱ་གཞོན་ནུ་ཇི་བཞིན་དུ། །དུས་ཀྱི་དགའ་སྟོན་ཉིད་ལ་སྤྱོད། །སྐྱེ་བ་སྐྱེ་བར་སྨོན་ལམ་གྱི། །སྲད་བུའི་འཆིང་བས་སྦྲེལ་བྱས་པ། །སྙན་པར་སྨྲ་བའི་དབྱངས་ཅན་མ། །འཇའ་ཚོན་འཁྲིགས་པའི་འདབ་མ་ཅན། །སྤྲུལ་བའི་ཁུ་བྱུག་དེ་ཡང་ནི། །བཏང་སྙོམ་དུས་ཡོལ་མེད་བྱས་ཏེ། །མེ་ཏོག་རྒྱས་པའི་ནགས་ཚལ་དེར། །བསོད་ནམས་སླད་དུ་དུས་དེར་ལྷགས། །དེ་ཚེ་སྤྲུལ་པའི་ཁུ་བྱུག་དེས། །སྐད་ཅིག་སྐད་ཅིག་ཁོ་ན་ལ། བགྲང་དུ་མེད་པའི་འགྱུར་བ་སྟོན། །ཨ་ཤྭ་ཐ་ཡི་ལྗོན་པའི་ཚལ། །མ་ར་ཀ་ཏའི་མྱུ་གུ་ཅན། །ལྷ་ཡི་དགའ་ཚལ་གསར་པ་དེའི། །ལྗོན་ཤིང་དད་པའི་ཡལ་ག་ལ། །འདུག་ནས་འདི་ལྟ་སྨྲ་བར་བྱེད། །ཀྱེ་ཀྱེ་ཀུན་ཏུ་བཟང་པོ་ཁྱོད། །སྔོན་བྱས་བསོད་ནམས་ཁོ་ནས་འཚོ། །ཁྱོད་ལ་སྙིང་ནས་ཉེ་བ་ཡིས། །ཕྱོགས་འདིར་ཁོ་བོ་ངལ་བས་འོང༌། །ཁོ་བོས་སྐྱེ་བར་མགོན་བྱས་པའི། །ལས་དེའི་འཕྲོ་དང་ལྡན་པ་དེ། །ད་ལྟ་ཁྱོད་ཉིད་ཁོ་ནའི་སླད། །འདུས་བྱས་མི་རྟག་གླུ་རུ་ལེན། །རྣག་གི་ལུས་ཅན་འདི་དག་ནི། །ཚེ་སྲོག་མི་རྟག་ལྦུ་བ་བཞིན། །ཀུ་ཤའི་ཟེར་ཆགས་ཆུ་ཐིགས་པ། །ལྷུང་བར་ཉེ་བ་དེ་ཁོ་ན། །དར་བ་དེ་ནི་རྒུད་པའི་མཐའ། །གཉེན་བཤེས་དག་ནི་འབྲལ་བའི་མཐའ། །ལོངས་སྤྱོད་རྨི་ལམ་ཚོང་ཟོང་ལ། །བདག་གིར་བྱ་བ་ཁོ་ནར་ངེས། །ཀྱེ་མ་འཁོར་བའི་ནགས་ཚལ་འདིར། །བདག་གི་དོན་ཡང་མ་བྱས་ལ། །ཕ་མ་གཉེན་བཤེས་དག་ལ་ཡང༌། །བྱས་པ་དྲིན་མེད་ཁོ་ནའི་ངང༌། །ཤ་ཡི་ལུས་ནི་མང་ཞིག་འདས། །ཀྱེ་ཧུད་སྙིང་པོ་མེད་པའི་ལུས། །གཅེས་པར་འཛིན་པའི་འཁྲུལ་པ་ཅན། །ད་ནི་རྩ་བ་དུལ་བའི་ཤིང༌། །སྡོང་པོ་རླུང་གིས་བསྒྱེལ་བ་ལྟར། །ཉམས་པ་ཁོ་ན་གདོན་མི་ཟ། །དེ་སྐད་ཕ་མའི་སྙིང་སེམས་ཅན། །རིངས་པ་ལྟར་རུ་འཛེར་འཛེར་སྨྲ། །དེ་འདྲའི་ཚིག་གིས་བསྐུལ་མ་ཐག །སྔོན་མེད་མྱ་ངན་གསར་པའི་མདའ། །འབིགས་བྱེད་སྙིང་ལ་ཟིན་གྱུར་པས། །ཡིད་འབྱུང་སྐྱོ་ཤས་གློང་གློང་པོས། །བྱ་དང་བྱ་མིན་སེམས་ཀུན་སྟོར། །དེ་སྐད་སྤྲུལ་པའི་ལྷ་བྱ་ཡི། །སྙན་པའི་དམ་ཆོས་ཟབ་མོ་དེས། །ཡིད་འཕྲོགས་ཡིད་ཀྱང་ཕྱ་མ་ཕྱོའི། །གནས་སྐབས་འཛིན་པའི་མྱ་ངན་ཚིག །སྤྲུལ་བའི་ཁུ་བྱུག་དེ་ཉིད་ལ། །ལན་དུ་གསོལ་བ་འདི་ལྟ་སྟེ། །དགོངས་ཤིག་བརྩེ་ལྡན་དགེ་བའི་བཤེས། །ཁྱོད་ནི་བྱམས་པའི་ཕ་དང་མ། །དམ་ཆོས་སྟོན་པའི་སློབ་དཔོན་སྟེ། །དགེ་བར་སྐྱོང་བའི་དྲིན་ལྡན་ཡང༌། །བྱས་པ་མི་གཟོ་ངང་ཚུལ་ངན། །ནོངས་པ་བདག་ནི་གདོང་ཞུམ་ཞིང༌། །རང་སྡིག་དྲན་པས་སྐྱོ་བཞིན་དུ། །འཇིགས་རུང་སྲིད་པའི་ཤུལ་ལམ་དུ། །མགྲོན་པོ་གྲོགས་མེད་གཅིག་པུར་འཁྱམས། །ཀྱེ་མ་བསྟེན་པ་བདག་གིས་ཀྱང༌། །ངང་ཚུལ་འདོར་བའི་འཁོར་བ་འདིར། །འདུས་བྱས་མི་རྟག་སྡུག་བསྔལ་མཐའ། །ཆོས་རབ་ཞི་བ་མྱ་ངན་འདས། །དེ་ཉིད་སྟོན་པའི་བླ་མར་གོ །འདུ་འཛིའི་གཉིད་ཀྱིས་མྱོས་པའི་བྱིས་པ་དག །མི་རྟག་གཏམ་གྱིས་གློ་བུར་སད་པར་བྱས། །འདི་ལས་ངེས་པ་རྙེད་པའི་ངེས་འབྱུང་སེམས། །རི་དྭགས་རྨས་མ་ཁྱུ་ལས་འཁྱར་བ་བཞིན། །ནམ་ཡང་བག་ཕེབ་བདེ་བའི་སྐབས་མ་མཆིས། བདག་བརྩེ་ཞི་བའི་ངང་ནས་ཉེ་བ་ཉིད། །ནགས་ཚལ་དབེན་པ་ཞི་བའི་བསྟི་གནས་འདིར། །ཕྱག་ན་པད་དཀར་འཛིན་པའི་སྒྱུ་འཕྲུལ་གར། །ཅིར་ཡང་རོལ་པ་ལྷ་ཡི་གར་མཁན་ཁྱོད། །ཡ་མཚན་མིག་གི་རི་མོར་གསལ་གྱུར་ཅིག །སྙིང་ནས་རིངས་པས་མཁའ་ལྡིང་དེའི། །བྱས་པ་དག་ནི་སྨྲ་བཞིན་དུ། །འབྲལ་བའི་སྡུག་བསྔལ་མཐའ་རྟོག་པའི། །མཚན་མོ་འདི་ནི་ཐུན་བརྒྱ་དང༌། །ལྡན་པའི་དུས་ནི་བདག་གིར་བྱས། །རོ་བྲལ་སྙིང་པོ་མེད་པའི་སྲིད་པ་འདིར། །དུས་ཀྱི་དཔལ་མོ་དགོས་༼དགོད༽པས་ཡིད་འཁྲུགས་ཏེ། །སྐད་ཅིག་ཆ་ཤས་འཛིན་པའི་རིག་བྱེད་ལས། །ཡི་གེ་འཁྲུལ་པ་བརྡ་ཡི་ཆོས་རབ་སྟོན། །སླར་ཡང་དུས་གཞན་ཉི་མ་ལ། །མཁའ་ལྡིང་ཁུ་བྱུག་དེ་འོང་ནས། །ཀུན་ཏུ་བཟང་ལ་འདི་སྐད་དུ། །ན་ཚོད་སྨིན་པའི་མཐའ་ཐོབ་ཅིང༌། །བྱ་དང་བྱ་མིན་ཀུན་ལ་ཡང༌། །སེམས་ཞུམ་ལེ་ལོའི་དབང་གྱུར་པ། །ཁྱོད་ནི་བུས་པའི་ངང་ཚུལ་འཛིན། །རང་ཚུལ་མི་དྲན་བྱིས་པ་ཡང༌། །སྐྱེ་བོ་གཞན་གྱི་ཚུལ་ལུགས་ལ། །རྟོག་ཅིང་ང་རྒྱལ་རློམ་སེམས་ཀྱིས། །རྣམ་པ་དུ་མ་ཉིད་དུ་ལྟ། །བདག་ཉིད་ཆེན་པོ་ཉིད་རྗེ་ཡི། །སྙིང་སྟོབས་ཁོ་ནས་འཇིག་རྟེན་གསུམ། །བདག་གིར་བྱེད་པའི་མཐུ་མངའ་བ། །འཇིག་རྟེན་དབང་ཕྱུག་འདི་ཡང་ནི། །རྡོ་རྗེའི་སྐུ་བརྙེས་འཆི་འཕོ་ཡི། །སྔར་ནས་ཉོན་མོངས་བྲལ་བྱས་པ། །ད་ལྟ་མ་རིག་ཉོན་མོངས་ཅན། །ཆུ་བུར་མིག་ལ་བགྲེས་ཚུལ་སྟོན། །ནགས་ཚལ་འདིར་ནི་ཀུན་ཏུ་བཟང༌། །ཁྱོད་དང་བདག་ཉིད་མཚུངས་པ་དེ། །སེམས་ལ་དགའ་བ་ཇི་ལྟར་རྙེད། །དེ་ལྟའི་གཏམ་གྱིས་བསྐུལ་མ་ཐག །སེམས་མེད་སྡོང་དུམ་ཇི་བཞིན་དུ། །དུས་ནི་ཡུན་རིང་ལུས་པར་གྱུར། །མྱ་ངན་ཟུག་རྔུས་བརྒྱལ་བའི་སེམས། །སླར་ཡང་དྲན་པའི་གྲགས་རྙེད་པས། །ཡང་དག་ཞི་བའི་སྙིང་པོ་དེ། །སྔར་འདྲིས་དྲི་མེད་ལང་ཚོ་ཅན། །མཚན་མ་གསལ་བ་ཆ་ཡི་གདོང༌། །དཀྱིལ་འཁོར་ལ་ནི་ཆགས་པར་གྱུར། །ཞི་བའི་སེམས་ཀྱིས་བསིལ་བྱས་པ། །ཙན་དན་མ་ཡིན་ག་བུར་མིན། །ནགས་ཀྱི་དཔལ་མོའི་བདུད་རྩི་དེས། །སྭ་སྟིའི་ཤིས་བརྗོད་འགྱུར་དབྱངས་ཀྱིས། །བདག་ལ་བྱ་དགའ་ཆེ་ན་སྦྱིན། །སྐབས་དེར་བྱམས་པའི་འཚོ་སྲོག་ཅན། །སེམས་དཔའ་ནམ་མཁའི་གར་མཁན་དེ། །སྐད་ཅག་རེར་ཡང་འདུ་བ་དང༌། །འབྲལ་བའི་སྡུག་བསྔལ་མཚན་མ་ལ། །རྟོག་ཅིང་དྲོ་བའི་ཤུགས་རིང་འབྱིན། །མྱ་ངན་རིག་བྱེད་རྣམ་འགྱུར་གྱི། །ཅ་ཅོའི་ཚེར་མས་སྔོ་བསངས་མའི། །རྣ་བ་གསར་དུ་ཕུག་པར་གྱུར། །དེ་བསམ་བདག་ཀྱང་གཅེས་པའི་ལུས། །ཤ་རུས་འབྲལ་བའི་སྡུག་བསྔལ་གྱི། །ཚོར་བ་མི་ཟད་མྱོང་བ་དེས། །སྲིད་པའི་ཕུན་ཚོགས་ཀུན་ལ་ཡང༌། །ཡིད་ནི་ཆགས་བྲལ་ལྟ་བུར་བསྒྲུབས། །འདོད་པ་ཆང་གི་བསླུ་བྲིད་ཀྱིས། །གང་ཚེ་མྱོས་པར་བྱེད་པ་ན། །མེ་ཏོག་གིས་ཀྱང་བསྣུན་བྱེད་པའི། །མདའ་ཅན་དེ་ནི་སྐྱེངས་པར་བྱས། །གངས་རིའི་ལུས་ལ་ཟླ་བའི་བཞིན། །སྙིང་རྗེས་དཀར་བའི་གཟུགས་འཛིན་པ། །བྱམས་པའི་སྤྱན་སྟོང་མངའ་བ་དེ། །དང་བའི་ཡིད་མཚོར་གེགས་མེད་དུ། །ཀུན་ནས་ཀུན་དུ་འཆར་བར་ཤོག །ན་རྒ་འཆི་མེད་རྫུ་འཕྲུལ་མཐུ། །བསོད་ནམས་གང་བའི་རི་བོང་ཅན། །གནས་སྐབས་ཡོལ་བ་ཡང་མི་བཟོད། །མགོན་པོ་སྙིང་རྗེའི་དབང་བྱས་པ། །སྲིད་པའི་སྡུག་བསྔལ་དག་ལ་སྦྱོར། །ཅི་སླད་འབྱུང་པོ་གཅིག་གི་ཕྱིར། །དམྱལ་མེར་འཇུག་པའི་སྙིང་སྟོབས་འཛིན། །ཅི་སླད་བརྩེ་བས་སྐྱོང་བའི་བུ། །མྱ་ངན་ཞུགས་ལ་གཞན་ནམ་ཅི། །དེ་སྐད་སྨྲེ་སྔགས་ལྡབ་ལྡིབ་ཚིག །མང་དུ་ཤོར་ཞིང་ནགས་སུ་འཁྱམས། །རྐང་པ་འདེགས་འཇོག་ལམ་དུ་གོལ། །སེམས་ནི་སྟོར་བ་བཞིན་དུ་བདག །ཏིང་ངེ་འཛིན་གྱིས་ཡུན་རིང་བརྒྱལ། །ཅིར་ཡང་མི་སེམས་གང་ལའང་མི་ཆགས་པའི། །སེམས་ནི་གྱ་གྱུའི་བསླུ་བྲིད་སྒྱུ་མའི་གར། །འཁྲུལ་པའི་དེ་ཉིད་གསལ་བར་གྱུར་པ་ན། །འདུ་འཛིའི་དཔལ་ནི་ཡ་མཚན་གནས་མ་ཡིན། །དེ་སྐད་སྤྲུལ་བའི་སེམས་དཔའ་ཆེ། །ལྷ་བྱ་ཁུ་བྱུག་སྔོན་མོ་དེའི། །དྲིན་ལ་དྲིན་དུ་ཤེས་པ་ཡི། །ཡིད་ནི་རངས་པས་གུས་ཕྱག་འཚལ། །དེ་ལྟར་ས་ག་ཟླ་བའི་དུས་ཁྱད་པར་ཅན་ལ། སྤྲུལ་བའི་མཁའ་ལྡིང་ཁྱུ་བྱུག་སྔོན་མོ་དང༌། ཀུན་ཏུ་བཟང་པོའི་གཏམ་གྱི་བྱུང་བ་ཡི་གེའི་རིས་སུ་བཀོད་པ་འདི་འཇིག་རྟེན་དབང་ཕྱུག་ཀརྨ་པའི་ཞབས་རིམ་པ་བཅུ་བ་ཆོས་དབྱིངས་རྡོ་རྗེས་སྦྱར་བའོ། །མངྒ་ལཾ། །

༄༅། །འོད་དཔག་མེད་མགོན་ཞྭ་དམར་ཅོད་པན་འཛིན། །ང་ཡི་སྐྱབས་གཅིག་ཆོས་ཀྱི་དབང་ཕྱུག་མ། །མི་ཕྱེད་དད་པས་སྙིང་ནས་ཕྱག་བགྱིའོ། །སྤྱིར་དེང་སང་བསྐལ་དུས་སྙིགས་མ་ལ། །གང་ཟག་རྣམས་ཆགས་སྡང་རགས་པ་དང༌། །སྡེ་དཔོན་རྣམས་མཐོ་དམན་ཆེ་ལུགས་ལ། །རྗེ་འབངས་རྣམས་མཚོན་ཆའི་འོག་ཏུ་འཆི། །ངན་ངོན་རྣམས་ནད་དང་མུ་གེས་འཆི། །སྙིགས་དུས་ཀྱི་གནས་ལུགས་མཐོང་ཙ་ན། །དོན་མཐོ་དམན་བར་མ་སུ་ལ་ཡང༌། །བློ་གཏན་ཐུབ་ཀྱི་བདེན་པ་མི་འདུག་པས། །ཆོས་སྙིང་ནས་བྱེད་པའི་དུས་ལ་བབ། །ཞྭ་མཐོན་མཐིང་འཛིན་པ་བཅུ་བ་ཡི། །གྲངས་སུ་འདྲེན་པའི་བླ་མ་ང༌། །ལར་སྐྱེ་བ་འདི་ཀའི་ཐ་མ་ཡིན། །བུ་གསོལ་བ་ཞིག་འདེབས་པའི་དུས་ལ་བབས། །ཟུར་བསྟན་པས་ལོགས་ནི་གོ་ཆོད་ཡིན། །ལྡེབས་ཤིག་སྟོན་ན་རན་ནས་འདུག །དེ་གོའམ་མ་རྒན་དད་མེད་པོ། དེ་གོའམ་མ་རྒན་གདེང་ཆེན་ཅན། ཁྱོད་ད་དུང་སེམས་ལ་སྐོར་ལྡབ་བགྱིས། །ཨ་ལ་ལ་བླ་མའི་ཐུགས་རྗེ་ལ། །གནས་ངེས་མེད་བས་མཐའ་འགྲིམ་པ་དང༌། །སྡེ་དཔོན་གྱི་བླ་མར་མ་སླེབས་པ། །སྒྲུབ་རྒྱུད་ཀྱི་ཐུགས་རྗེ་ཡིན་པར་གོ །ཕྱོགས་རིས་ཀྱི་ཆགས་སྡང་ཞིག་པ་དང༌། །འདི་བྱེད་ཀྱི་གཏད་སོ་བྲལ་བ་འདི། །སྒྲུབ་རྒྱུད་ཀྱི་ཐུགས་རྗེ་ཡིན་པར་གོ །བདག་འཛིན་གྱི་དགྲ་བོ་ཞིག་པ་དང༌། །སེམས་ཅན་ལ་ཉེ་རིང་བྲལ་བ་འདི། །སྒྲུབ་རྒྱུད་ཀྱི་ཐུགས་རྗེ་ཡིན་པར་གོ །ཏོང་ཀུན་གྱི་ཕྱོགས་སུ་ཉེ་བ་ན། །གདལ་བྱའི་སྐལ་བ་ཡོད་པར་མཆིས། །དོན་རང་རིག་རང་གསལ་སྒོམ་པ་དང༌། །མ་ཐུགས་རྗེ་ཆེན་པོ་སྤྱི་བོར་སྒོམ། །ངག་ཡི་གེ་དྲུག་མའི་རྒྱན་ལམ་ཟློས། །ཁྱོད་བོད་འབངས་རྣམས་ཀྱིས་ཉམས་སུ་ལོངས། །ཅེས་པ་འདི་དབེན་གནས་གཉའ་གཉིས་རི་ཁྲོད་དུ། རྒྱལ་དབང་བཅུ་བས་རྒྱ་ནག་ལ་ཕེབས་པའི་རྟེན་འབྲེལ་དུ་མཛད་པར་གྲགས་སོ།། །།

༄༅། །སྐྱབས་བཀའ་དྲིན་ཅན་ལ་གསོལ་བ་འདེབས། །སྤྲང་རི་ཁྲོད་ཟིན་པར་བྱིན་གྱིས་རློབས། །ད་ནི་ངེས་མེད་ཀྱི་རི་ལ་སྡོད། །ཡུལ་ལ་ངེས་མེད་རྒྱལ་ཁམས་སྐོར། །ཟིན་པ་མེད་པའི་བྲེལ་བ་ཅན། །བྱིས་པའི་ཐལ་བའི་རྩེད་མོ་འདྲ། །སྔོན་ཆད་བྱས་པ་དོན་མེད་ཡིན། །ད་བྱེད་ན་དགེ་བའི་བྱ་བ་གྱིས། །ད་སྔོན་ཆད་གཉིས་འཛིན་སྒྲོག་གིས་བཅིངས། །མི་ལུས་རིན་ཆེན་ཐོབ་པ་འདི། །དོན་མེད་འཁོར་བའི་འདམ་དུ་བོར། །ཕྱིས་བཙལ་བས་རྙེད་པ་མ་ཡིན་པས། །དུས་ད་ལྟ་དོན་ལྡན་བསྒྲུབ་རེ་རན། །ཁྱོད་སྔོན་ཆད་མཛའ་བཤེས་འདྲིས་ཡོད་པའི། །ཉེ་དུའི་ཚོགས་ཀྱིས་མི་གཏོང་སྟེ། །འཇིག་རྟེན་ཕ་རོལ་འགྲོ་བ་ན། །རྒྱུས་ཡོད་ཡུལ་ཁམས་འཁོར་ཡོད་དམ། །སྐྱབས་སྐྱེལ་མ་འཚོལ་ན་ད་ལྟ་ཚོལ། །དུས་འགྱུར་བ་མི་རྟག་སྟོན་གྱི་དུས། །སྤང་དང་མེ་ཏོག་མདོག་གསལ་བ། །དུས་ཁ་སང་ཡོད་པ་ད་ནངས་ཉམས། །འདི་མི་རྟག་སྒྱུ་མའི་སློབ་དཔོན་ཡིན། །ཁྱོད་དེ་ལ་བསམ་ཞིང་དབེན་པ་སྙོགས། །ལུས་བཀྲེས་སྐོམ་ཉིན་རེར་མི་བཟོད་པར། །འདི་གཅེས་པར་བཟུང་བའི་མཐར་འབྲལ་བས། །འབྱུང་བཞིའི་དུས་ཀྱི་འགྲོ་བ་དང༌། །རྣམ་ཤེས་དྲན་པ་མེད་པ་འདི། །སྒྱུ་མ་མཁན་གྱི་གྲོང་ཁྱེར་འདྲ། །ཡུན་རིང་སྡོད་པའི་ལོང་མེད་པ། །དོན་གོ་ན་དམ་པའི་ལྷ་ཆོས་གྱིས། །ནོར་ཡོད་དགུ་བྱིན་ཡང་མི་མགུ་སྟེ། །ཚིག་སྙན་པ་རྣ་བས་མི་ཁྱག༼ཐེག་༽ཅིང༌། །སྟོབས་དྲག་ཤུལ་ལས་ཀྱིས་མ་བཟློག་པ། །འཆི་བ་བྱ་བའི་དགྲ་བོ་ཆེ། །འདིས་སྔོན་ཆད་དགྲ་གཉེན་ཕྱེ་མ་མྱོང༌། །འདི་ནམ་འོང་ངེས་པ་མེད་པར་འོངས། །འདི་བསམ་ན་ཅིས་ཀྱང་དགོས་མེད་དེ། །བར་དོའི་ལམ་འཕྲང་མུན་པ་ནག །ཁྱོད་ཆུ་བུར་མིག་གིས་མི་མཐོང་བས། །ནང་འོད་གསལ་སྒྲོན་མེ་གྲབས་ཤོམ་གྱིས། །སང་ཤི་ཡང་འགྱོད་པ་མེད་པར་གྱིས། །ལོང་ཡོད་ཀྱི་གོ་སྐབས་མི་རྙེད་དོ། །ལོང་མེད་ཀྱི་བློ་སྣ་བཟུང་རེ་རན། །གསོག་འཇོག་གི་ཨ་འཐས་ལ་མ་རེ་བར། །འཚོ་བ་ཟ་ཚོད་ཀྱིས་འཚོ་བ་བཟང༌། །གོས་དར་ཟབ་འཇམ་པོ་མ་རེ་བར། །ཧྲལ་ཧྲུལ་གྱི་གོས་རྙིང་ལུས་ལ་དྲོ། །ཁྱོད་དེ་ཕྱིར་བསམ་ཤིང་རི་ལ་སྡོད། །ཡང་མཁའ་ལ་འཕུར་བའི་འདབ་ཆགས་དེ། །ཁོ་གར་འགྲོ་རང་དབང་ཆེ་ན་ཡང༌། །ཕྱོགས་འཛིན་གྱི་ཡུལ་ལ་རྒྱུ་བ་ནི། །ཟས་ས་ལ་བཙལ་དུས་བག་ཡང་དགོས། །རྙི་དམ་པོས་ཟིན་ན་ཇི་ལྟར་བྱ། །ཁྱོད་གར་འགྲོ་རང་དབང་ཆེ་ན་ཡང༌། །བྱིས་པའི་སྐྱེ་བོའི་བསླུ་བྲིད་ཀྱི། །འདུ་འཛིའི་རྒྱ་ལ་བག་ཡོད་དགོས། །འདིས་བཟུང་ན་ནམ་ཕུགས་བློ་རེ་འགྱོད། །དེ་བསམ་ཞིང་དབེན་པའི་རི་ལ་སྡོད། །ཅེས་པའང་གནས་དེ་ཉིད་དུ་བྲིས། 

༄༅། །རྒྱལ་བའི་ཡེ་ཤེས་སྣང་བ་ཡི། །མཐའ་ཡས་རྒྱལ་བའི་ཞིང་ཀུན་ཏུ། །ཐར་བའི་ཕྱོགས་ནི་སྣང་བྱེད་པ། །རྒྱལ་བ་བསྐལ་མང་བཞུགས་སུ་གསོལ། །གསོལ་བ་བཏབ་ན་དངོས་གྲུབ་བརྙེས། །ཀུན་ཏུ་སྦྱིན་པར་བྱེད་པ་པོ། །རྒྱལ་ཀུན་ཁྱོད་ཀྱི་སྤྲུལ་བར་སྣང༌། །རྒྱལ་བ་བསྐལ་མང་བཞུགས་སུ་གསོལ། །རྒྱལ་ཀུན་ངོ་བོ་ཁྱོད་དུས་སུ། །མོས་པ་དུ་མའི་སེམས་ཅན་ལ། །རྡོ་རྗེའི་སྐུ་གང་མཐོང་གྲོལ་བ། །རྒྱལ་བ་བསྐལ་མང་བཞུགས་སུ་གསོལ། །གང་གིས་ཐོས་ན་འཁོར་བ་ཡི། །སྒྲིབ་པ་ཀུན་ལས་ངེས་གྲོལ་བ། །གསུང་གཅིག་ངེས་དོན་ཆོས་རབ་སྟོན། །རྒྱལ་བ་བསྐལ་མང་བཞུགས་སུ་གསོལ། །མོས་པ་དུ་མའི་གདུལ་བྱ་ལ། །ཐུགས་རྗེའི་རོལ་པ་སྣ་ཚོགས་སུ། །སྟོན་མཛད་བདག་གི་སྐྱབས་གྱུར་པ། །རྒྱལ་བ་བསྐལ་མང་བཞུགས་སུ་གསོལ། །མོས་པའི་དད་པས་སྐྱབས་ཁྱོད་ལ། །ལན་མང་གསོལ་བ་འདི་བཏབ་པས། །ཐུགས་ཡིད་གཅིག་ཏུ་འདྲེས་པ་དང༌། །མཉེས་པ་ཁོ་ན་བསྒྲུབ་བཞིན་དུ། །བདག་ནི་རྗེས་སུ་འཛིན་པར་ཤོག །ཆོས་རྔ་ཆེན་པོའི་སྒྲ་ཡིས་ནི། །སྡུག་བསྔལ་སེམས་ཅན་ཐར་བགྱིད་ཤོག །བསྐལ་པ་བྱེ་བ་བསམ་ཡས་སུ། །ཆོས་སྟོན་མཛད་ཅིང་བཞུགས་གྱུར་ཅིག །ཅེས་རྗེ་བཙུན་དཔལ་ལྡན་བླ་མ་དམ་པའི་སྤྲུལ་བའི་སྐུ་དང་པོར་མཇལ་བའི་མོད་ལ་བཞོན་པ་ལས་བབས་ཏེ་ཡན་ལག་མཆོག་གིས་ཕྱག་བྱས་ལན་གསུམ་བསྐོར་བ་བྱས་ཏེ་ལུས་ངག་ཡིད་གསུམ་འབད་པའི་སྒོ་ནས་གསོལ་བ་བཏབ་པའོ། །

༄༅། །དེང་ནས་བཟུང་ཏེ་དཔལ་དང་ལྡན་པ་བདག །བཟང་པོ་སྤྱོད་དང་སྦྱིན་དང་གཏོང་བ་དང༌། །རྒྱལ་བ་ཀུན་ལ་བཀུར་བསྟི་རིམ་གྲོ་པ། །མཆོད་པ་དམ་པ་ཀུན་གྱིས་མཛད་པར་བགྱིས། །གཞན་ཡང་སྒོ་གསུམ་དགེ་བའི་རྩ་བ་གང༌། །བགྱིད་དང་བགྱིད་པར་བརྩམ་པའི་དགེ་བ་དེས། །ནམ་མཁའ་མཉམ་པའི་འགྲོ་རྣམས་སྨིན་གྱུར་ནས། །ད་ནི་བདག་གི་བྱང་ཆུབ་སྤྱོད་པ་ལ། །འཇུག་ནས་ཐེག་གསུམ་ཆོས་ཀྱི་རྔ་བོ་ཆེ། །འཇིག་རྟེན་ཀུན་ལ་གོ་བའི་སྒྲ་སྒྲོགས་སོ། །གནས་སྐབས་བསམ་པའི་དོན་ཀུན་འགྲུབ། །ཚེ་དང་བསོད་ནམས་དབྱར་གྱི་ཆུ་བོ་རྒྱས། །བླ་མའི་བྱིན་རླབས་ཆར་གྱི་རྒྱུན་འབབ་པའི། །དད་པའི་མྱུ་གུར་དགེ་བའི་ལོ་ཏོག་སྨིན། །ཅེས་པ་འདི་ཀརྨ་དཔལ་བཟང་གིས་བསྙེན་བཀུར་ཡོ་བྱད་དུ་མས་མཆོད་པ་བྱས་པ་དེ་ལ་སྨོན་ལམ་དུ་གནས་མཆོག་དགའ་ལྡན་ཆོས་རྫོང་དུ་སྦྱར་བའོ། །

༄༅། །རྒྱལ་དང་བྱང་ཆུབ་སྤྱོད་ལ་འཇུག་པ་ཡིས། །དབང་ཐོབ་བྱང་ཆུབ་སེམས་དཔའ་སེམས་དཔའ་ཆེ། །རྡུལ་སྙེད་ཞིང་ན་རྡུལ་སྙེད་བཞུགས་པ་གང༌། །རྣམ་པར་འདྲེན་པ་རྣམས་ཀྱི་ཐུགས་རྗེའི་མཐུས། །ཀརྨ་བློ་གྲོས་ནོར་ལྡན་མཆོག་དགའ་བའི། །ཕྲིན་ལས་དུས་གསུམ་དུས་ཀུན་ཡེ་ཤེས་ཀྱིས། །རོལ་པའི་ཕྲིན་ལས་བཞི་ཡིས་འགྲོ་བ་ཀུན། །འདུལ་ཞིང་རྣམ་དཀར་ལེགས་སྤྱད་འགྲུབ་གྱུར་ཅིག །མཁའ་ཁྱབ་མ་རྣམས་སྙིང་བོ་ཆེན་པོ་ཡིས། །རྡོ་རྗེའི་ཏིང་འཛིན་མཆིལ་པས་མི་བཏོང་བར། །རྡོ་རྗེའི་སྐུ་ཉིད་ལྷུན་གྱི་གྲུབ་གྱུར་ཅིག །དུལ་ཞིང་རབ་ཏུ་དུལ་བ་རྣམས་ཀྱི་མཆོག །སྒྲུབ་རྒྱུད་ཐེག་མཆོག་མོས་གུས་བརྟན་པོའི་རྟེན། །ཁྱོད་དང་འབྲལ་མེད་ལྷུན་པའི་མཆོད་པ་ཡིས། །དཔལ་ལྡན་བླ་མ་མཆོག་ཏུ་མཉེས་བྱས་ནས། །བསྐལ་མང་བྱེ་བར་འགྲོ་དོན་འགྲུབ་གྱུར་ཅིག །གང་དུ་འཇུག་ན་རྣམ་པར་གྲོལ་བགྱིད་པ། །འགྲོ་མང་སྲིད་མཚོའི་རླུང་ལས་གྲོལ་བ་ལ། །རྡོ་རྗེའི་ལུས་ཀྱིས་གྲུ་ཆེན་འདི་བཟུང་ནས། །འགྲོ་དོན་མི་ངལ་གཞན་དོན་འགྲུབ་གྱུར་ཅིག །ཞེས་པ་འདི་ཀརྨ་བློ་གྲོས་ནོར་ལྡན་མཆོག་དགའ་ཞེས་བྱ་བ་མོས་གུས་དང་ལྡན་ཞིང༌། དད་པ་ཐོབ་ཅིང་ས་བསྐལ་པ་མང་པོར་མཐོ་བར་གྱུར་ཅིག་པར་སྨོན་ལམ་བརླབས་བཞུགས་འདི། ཤཱཀྱའི་དགེ་སློང་ཆོས་དབྱིངས་རྡོ་རྗེ་མངོན་པར་མཐོ་བའི་དཔལ་ཞེས་བགྱི་བས། འོག་མིན་དཔལ་གྱི་མཚུར་ཕུའི་གཞལ་མེད་ཁང་ཆེན་པོ་ནས་བྲིས་པའོ། །
	༄༅། །ཨེ་མ། ཁྲི་གདུགས་ཉི་མ་ནུབ་རིའི་རྩེ་ལ་གཤེགས། །སྙིང་སྡུག་མཛའ་བཤེས་གྲོགས་པོ་ཀུན་དང་བྲལ། །དབྱར་སྤང་སྐྱེས་པའི་འདབ་གསུམ་མེ་ཏོག་དང༌། །དེ་ལ་འཁོར་བའི་རྐང་དྲུག་ལྡན་པ་གཉིས། །མི་རྟག་སྐད་ཅིག་ལས་ཀྱིས་གང་དུ་འཁོར། །ཅེས་པ་ཀོ་ཙ་མགོ་ནས་བྲིས་སོ། །བཀྲ་ཤིས་དཔལ་འབར་འཛམ་གླིང་རྒྱན་གྱུར་ཅིག །དགེའོ། །མངྒ་ལཾ། །